text:
IKHTIAR PIKEUN KABAGJAAN AKHERAT
Sadayana parantos kauninga, yen urang hirup di alam dunya mangkuk ajal, ngemban dawuhan Allah kedah 'ibadah ka Anjeuna. Upami dilenyepan, estu kaliru jalma-jalma anu kagungan emutan yen hirup di dunya teh moal lana, tapi pikeun bekel di lembur matuh di alam akherat ngedalkeun kumaha engke! Atuh ari kitu mah sarua jeung nantang cilaka, di lembur matuh embung untung. Padahal piraku teu karasa, kapan keur hirup di alam dunya anu saheulaanan bari teu lila oge merlukeun bekel anu henteu saeutik. Umpama kurang-kurang kadaek mah, ampir-ampiran kawalahan. Komo deui pikeun hirup di akherat mah bekel teh lain perlu deui, tapi kudu leuwih diperlukeun; da alamna oge alam padang poe panjang, tegesna alam anu moal aya tungtungna. Ku sabab kitu pikeun kasalametan jeung kabagjaan di akherat kudu ti ayeuna diikhitiarkeunana. Nya kitu deui picilakaeun jeung pitungggaraneunana kudu ti ayeuna deuih disinglarna.
Ari pibeukeuleun di akherat mah lain raja kaya beunghar model di dunya, tapi iman anu beresih jeung 'amal shalih anu ikhlas. Sakumaha dawuhan panutan agung kanjeung Nabi Muhammad Salallahu'alaihiwasallam: Di mana maot manusa maka pegat sakabeh 'amalna anging anu tilu rupa, nyaeta: shadaqah jariah (waqaf); elmu anu manfa'at jeung anak anu shalih anu ngadu'akeun ka indung bapana (R.Bukhari jeung Muslim)
Upama jalma ngeus panggih jeung ajalna, mangka putus sakabeh 'amalna, teu bisa nambahan deui, tinggal nampa hasil tina "amalna waktu hirup. Tapi upama boga amal anu tilu rupa tadi, baris natrat ngalir nepi ka poe kiamat, moal aya pegatna. Anu kahiji shadaqah jariah, tegesna waqaf, seperti waqaf tanah pikeun masjid, pikeun madrasah atawa waqaf-waqaf sejena. Kadua 'elmu anu manfaat, nyaeta elmu anu di'amalkeun jeung disebarkeun, dipapatahkeun ka batur nepi ka ngartina sarta terus di'amalkeun. Anu katilu anak soleh anu ngaduakeun ka indung bapana, tegesna hiji anak anu iman anu dina tiap ba'da ahalat mangnedakeun pangampura pikeun indung bapana, pokna:
Nun gusti pangeran abdi, mugi gusti maparin pangapunteun ka abdi sareng ka bapa biang jisim abdi, sareng mudi Gusti mikaasih ka pun bapa sareng pun biang, sapertos aranjeunanana mikaasih ka abdi nalika abdi alit keneh.
Hiji anak soleh dina tiap ba'da shalat maca istigfar, tegesna mangdaekeun pangampura pikeun ibu ramana upama aranjeunna parantos tilar dunya, bakal nambah kana kabagjaan. Tapi upama maraotna teh cilaka lantaran loba dosana anu can kaburu ditobatan, bakal dientengkeun siksaanana. Sateucan cunduk waktuna irang ngantunkeun ieu alam dunya anu pinuh ku rupa-rupa ujian jeung cobaan, kudu diikhtiarkeun sangkan urang kagungan amal anu terus ngalir ganjaranana nepi ka poe qiamah. Mangga irang paboro-boro kana ngawaqafkeun banda urang pikeun kapentingan Agama, urang manfaatkeun elmu pangaweruh dina jalan Allah serta urang didik putera-putera urang sing jadi putra anu soleh.
Sing saha anu ngalampahkeun amal soleh, boh lalaki boh awewe serta maranehna keur kaayaan dina iman, nya saestuna Kami bakal ngahuripkeun manehna dina kahirupan anu hade, jeung saestuna Kami bakal maparin ganjaran ka maranehna ku ganjaran anu leuwih hade batan anu di amalkeun ku maranehna. (Q.S. 16 an-Nahl: 97)


c: text/html

text:
Esey nyaeta karangan pondok dina ngawangun lancaran (prosa) anu ngabahas hiji masalah sacara sapintas ti sudut pandang pribadi anu nulisna. Esey ditulis ngaguluyur (ditulisna sistematis ti awal nepi ka akhir) tara make bab atawa pasal.
Ciri-ciri Esey:
- Karangan pondok ngawangun lancaran.
- Gaya bahasana hampang.
- Anu dibahasna lain pasualan beurat.
- Jejerna (tema) bebas.
- Kudu aya data jeung hasil talaah.
Tujuan Nulis Esey:
- Ngadiskusikeun hiji pasualan.
- Mindangkeun hiji pamadegan.
- Ngajak nu macana namrima pikiran anu keur dipedar (dibahas).
Pedaran
Esey ditujukeun pikeun bacaeun umum jadi:
- Eusina kudu komunikatif (gampang kaharti ku batur).
- Judulna ngagunakan ungkara kalimah anu ngahudang kapanasaran (Conto: “Mangpaat Cai keur Kahirupan).
- Biasana sok dimuat dina koran atawa majalah.
Rupa-rupa Esey:
- Esey Formal: esey anu nulisna teh punjul (ahli) elmuna, nata (menata) karangan kalawan sistematis, gaya nyaritana lugas.
- Esey Informal: esey anu ngabahas pasualan beurat, kusabab pangarang geus deheues (dekat) kanu macana.
Langkah-langkah nulis esey:
- Pilih topik anu matak ngirut (menarik) perhatian hideup.
- Tingali (amati) masing taliti sagala persoalan nu aya di masarakat. Maksudna, hideup kudu nyarios referensi ti koran, internet, ensiklopedia, jeung sajabana.
Kartu Informasi
Kartu informasi mangrupakeun salah sahiji bukti hasil talaah jeung data keur esey hideup. Format kartu informasina nyaeta:
Kartu Informasi Esey
Sumber: Pangarang, Judul (artikel/buku), nama enskilopedi/buku/alamat situs internet, tanggal akses (keur internet)/tahun terbit (keur buku), tempat terbit (keur ensiklopedia, koran/majalah, jeung buku), penerbit (keur buku, ensiklopedi, jeung koran/majalah).
Haturnuhun:
- Ibu Rita S. Nurjana, S.Pd; Guru Basa Sunda SMPK1 BPK PENABUR Bandung
- Tatang Sumarsono, Drs. & Taufik Faturohoman, Drs. 2008. Gapura Basa VIII pikeun Murid SMP/MTs, Bandung: Geger Sunten. Kaca: 44-45
Kartu Informasi
Kartu Informasi Internet
Wikipedia, Museum ABBA, id.wikipedia.org/wiki/Museum ABBA, 26 April 2016
Musieum ABBA mangrupakeun pameran intéraktip ngeunaan kelompok musik pop ABBA ti Stockholm, Swedia anu dibuka dina Mei 2013. Tempat ieu aya di Djurgården, Stockholm. Musieum ieu mangrupakeun pameran permanen ti Swedish Music Hall.
Kartu Informasi Internet
Wikipedia, ABBA, id.wikipedia.org/wiki/ABBA, 10 Juli 2015
ABBA nyaéta kelompok musik pop Swedia ti taun 1972-1982. ABBA mangrupakeun salah sahiji artis anu paling sukses ti Skandinavia. Nami ABBA asalna ti akronim nami anggotana. Namina nyaéta, Agnetha Fältskog, Benny Andersson, Björn Ulvaeus, jeung Anni-Frid Lyngstad. Agnetha jeung Björn geus kawin saacan ABBA dibentuk, Benny jeung Anni oge sarua. Sanggeus éta, kadua pasangan ieu cerai. ABBA dikenal sabab juara Eurovision 1974 kusabab lagu Waterloo. ABBA ogé kasohor ku lagu Dancing Queen, Ring Ring, jeung Mamma Mia.
Musieum ABBA dibuka tabuh 10 enjing nepi ka 6 sonten dina poé Juma’ah-Salasa jeung tabuh 10 nepi ka 8 peuting dina Rébo-Kemis. Waktu kunjunganna nyaéta 1-2 jam wungkul. Harga tiketna keur budak yuswa 7-15 taun nyaeta Rp 106.000, keur kolot Rp 320.000, keur kulawarga Rp 850.000, jeung keur audioguide Rp 65.000. ABBA The Museum aya di Djurgårdsvagen 68, Stockholm, Swedia.
Musieum ieu eusina aya The Polar Studio (tempat musik ABBA dihasilkeun), Ring Ring (tempat teleponna ABBA), jeung Helicopter (Helikopterna ABBA dina album Arrival). Aya ogé hologram kaopat anggotana. Maneh can jadi anggota kalimana ABBA.
Musieum ABBA
Loba musieum anu kasohor di bumi. Museum Maddam Tussaud, Museum Fatahillah, Musieum Cai Mati, jeung Musieum ABBA. Musieum ABBA mangrupakeun pameran intéraktip ngeunaan kelompok musik pop ABBA ti Stockholm, Swedia anu dibuka dina Mei 2013. Tempat ieu aya di Djurgården, Stockholm. Musieum ieu mangrupakeun pameran permanen ti Swedish Music Hall.
Abdi téh resep ka ABBA, kusabab laguna gampang diinget. ABBA nyaéta kelompok musik pop Swedia ti taun 1972-1982. ABBA mangrupakeun salah sahiji artis anu paling sukses ti Skandinavia. Nami ABBA asalna ti akronim nami anggotana. Namina nyaéta, Agnetha Fältskog, Benny Andersson, Björn Ulvaeus, jeung Anni-Frid Lyngstad. Agnetha jeung Björn geus kawin saacan ABBA dibentuk, Benny jeung Anni oge sarua. Sanggeus éta, kadua pasangan ieu cerai. ABBA dikenal sabab juara Eurovision 1974 kusabab lagu Waterloo. ABBA ogé kasohor ku lagu Dancing Queen, Ring Ring, jeung Mamma Mia.
Musieum ieu eusina aya The Polar Studio (tempat musik ABBA dihasilkeun), Ring Ring (tempat teleponna ABBA), jeung Helicopter (Helikopterna ABBA dina album Arrival). Musieum ieu nyimpen loba mémori ABBA ti jaman baheula. Aya ogé hologram kaopat anggotana. Hideup can jadi anggota kalimana ABBA.
Musieum ABBA dibuka tabuh 10 enjing nepi ka 6 sonten dina poé Juma’ah-Salasa jeung tabuh 10 nepi ka 8 peuting dina Rébo-Kemis. Waktu kunjunganna nyaéta 1-2 jam wungkul. Harga tiketna keur budak yuswa 7-15 taun nyaeta Rp 106.000, keur kolot Rp 320.000, keur kulawarga Rp 850.000, jeung keur audioguide Rp 65.000. Musieum ieu ogé dipromosikeun di Bandara Arlanda, Stockholm, Swedia.
Musieum ABBA aya di Djurgårdsvagen 68, Stockholm, Swedia. Musiuem ieu can jadi destinasi liburan. Kusabab fitur-fitur dina musieum ieu.

robotstxt: allowed

filter: keep


text:
Resep Mudah Membuat Seblak Ceker Enak Pedas Khas Bandung
Seblak ceker pedas
adalah makanan yang berbahan dasar dari ceker ayam serta memakai bumbu rempah pilihan. Seblak ceker mempunyai tekstur yang empuk dan lunak sehingga ketika anda mengigit cekernya itu terasa lembut dan enak sekali apalagi bumbunya meresap ke dalam tulangnya. Seblak ceker ini enak sekali jika di makan pada saat siang hari sebagai cemilan atau juga sebagai teman nasi anda yang di temani dengan segelas teh manis dingin atau es jeruk.
Bahan seblak ceker
- 200 gram campuran kerupuk ikan/udang, pilih jenis kerupuk yang tebal irisannya atau Kerupuk Aci juga boleh.
- 20 buah ceker ayam
- 500 ml kaldu ayam atau sapi untuk merebus, ganti dengan air biasa jika tidak ada
- 500 ml air untuk merebus ceker hingga lunak, tambahkan jika air habis dan ceker belum empuk
- 1 batang daun bawang, rajang halus
Bumbu dihaluskan:
- 8 buah cabe rawit, bisa dirubah sesuai selera pedas Anda.
- 5 siung bawang putih
- 5 siung bawang merah
- 2 ruas jari kencur
- 1 sendok makan minyak untuk menumis
Bumbu lainnya
- 1/2 sendok makan garam
- 1/2 sendok teh merica bubuk
- 3 sendok makan saus tomat
- 1 sendok makan kecap manis
- 1 1/2 sendok makan gula merah sisir halus
Bahan Pelengkap:
- bawang merah goreng untuk taburan
- irisan jeruk nipis
- irisan cabe rawit
Cara Membuat Membuat Seblak Ceker Enak Pedas Khas Bandung
- Siapkan panci, beri air secukupnya dan masukkan ceker ayam. Rebus hingga ceker menjadi sangat lunak. Tambahkan air jika habis dan ceker ayam belum lunak. Matikan api dan sisihkan.
- Siapkan panci kecil, beri air dan masak hingga mendidih. Masukkan kerupuk kering, rebus hingga setengah matang. Tiriskan dan siram dengan air dingin. Sisihkan.
- Siapkan wajan/panci, panaskan 1 sendok makan minyak dan tumis bumbu halus hingga harum dan matang. Tuangkan tumisan bumbu ke panci berisi ceker ayam. Tambahkan 500 ml air kaldu, masak hingga mendidih.
- Masukkan kerupuk rebus, daun bawang dan semua bumbu lainnya aduk sebentar. Masak hingga mendidih, cicipi rasanya. Sesuaikan garam dan gula, angkat.
- Seblak Basah Kerupuk Ceker siap disajikan panas-panas. Supaya tambah lezat tambahkan dengan taburan bawang merah goreng dan kucuran air jeruk nipis.
resep seblak bandung spesial, resep seblak bandung asli, resep seblak bandung pedas, resep seblak bandung kuah, resep seblak bandung sederhana, resep seblak bandung mudah, resep seblak bandung kering, resep seblak bandung ncc, resep seblak bandung mantap, resep seblak bandung ceker, resep seblak bandung, resep seblak ala bandung, resep seblak basah asli bandung, resep seblak kering asli bandung, resep seblak khas bandung asli, resep membuat seblak asli bandung, resep bumbu seblak asli bandung, resep seblak ceker asli bandung, resep seblak kuah asli bandung, resep mie seblak asli bandung, aneka resep seblak bandung, resep seblak bandung basah, resep seblak bec bandung, resep seblak bunda bandung, resep seblak basah bandung enak, resep seblak basah bandung spesial, resep seblak basah khas bandung, resep seblak bandung resep seblak bandung, resep cara buat seblak bandung, resep mie seblak basah bandung, resep seblak bandung cookpad, resep seblak bandung.com, resep membuat seblak ceker bandung, resep seblak ceker basah bandung, resep seblak basah ceker khas bandung, resep cara membuat seblak bandung, cari resep seblak bandung, resep seblak ceker setan bandung, resep dan cara membuat seblak bandung, cara dan resep seblak bandung, resep dan gambar seblak bandung, resep dan bahan seblak bandung, resep seblak bandung enak, resep seblak bandung yang enak, resep seblak bandung yg enak, resep membuat seblak bandung enak, resep membuat seblak bandung yang enak, resep seblak khas bandung yang enak, resep seblak enak di bandung, resep seblak enak khas bandung, resep seblak goreng bandung, resep seblak khas bandung, resep seblak bandung istimewa, resep seblak bandung jtt, resep jajanan seblak bandung, resep jajanan seblak khas bandung, resep seblak bandung kuah pedas, resep seblak kerupuk bandung, resep seblak kering khas bandung, resep seblak bandung tanpa kencur, resep seblak ceker khas bandung, resep seblak bandung yg lezat, resep seblak bandung makaroni, resep seblak mie bandung, resep seblak makanan bandung, resep masakan seblak bandung, resep menu seblak bandung, resep seblak bandung nikmat, resep seblak bandung original, resep seblak oces bandung, resep seblak original khas bandung, resep seblak bandung praktis, resep seblak pasta bandung, resep seblak basah pedas bandung, resep seblak bandung super pedas, resep pembuatan seblak bandung, resep rahasia seblak bandung, resep seblak bandung simple, Resep Mudah Membuat Seblak Ceker Enak Pedas Khas Bandung
1,571 total views, 6 views today


text:
pakakas
Milan - samet Angkutan téh mangrupa alat penting pisan pikeun mindahkeun sabar ka ambulan. Ieu…
carita
Latihan Of Darurat Layanan Médis Dina The Filipina
The Darurat Layanan Médis (suweng) nujul ka jaringan layanan ngagabung nyadiakeun bantuan jeung médis ...
pasaran
dipikaresep
Aplikasi Darurat Éropa: nelepon EENA pikeun aplikasi pikeun nyieun platform cross-wates
fridge Anjeun tiasa ngobrol telepon anjeun, jadi naha teu tiasa aktip darurat komunikasi? EENA geus meluncurkan panggero pikeun usulan sareng salah Tujuan: nulungan jalma bisi tina darurat, lamun taya wates atawa watesan. Hambalan mimiti proyék ieu ...
Maca deui...
Maca deui...
Pendaftaran suweng Asia 2018 Acara - Salah sahiji acara pangpentingna dina ubar darurat di ...
Médis sarta Sekutu professional kaséhatan anu keukeuh milu jeung acara suweng Asia 2018 bergengsi bisa ngadaptar ngaliwatan pendaptaran manual tur online pikeun delegasi lokal, bari delegasi internasional bisa ngadaptar via online. Pikeun ...
Maca deui...
Maca deui...
Latihan Of Darurat Layanan Médis Dina The Filipina
The Darurat Layanan Médis (suweng) nujul ka jaringan layanan ngagabung nyadiakeun bantuan sarta bantuan médis ti adegan ka fasilitas kaséhatan paling luyu jeung definitif, mimilukeun tanaga dilatih di stabilisasi, ...
Maca deui...
Maca deui...
Pentingna kasalametan sabar - The tantangan pangbadagna di nginum obat na anaesthesiology
Sanggeus aman-T Summit, dicokot tempat di London nu saméméhna 13th April, di WFSA (Dunya Federation of masyarakat tina Anaesthesiologists) dilumangsungkeun wawancara kalawan Dr David Whitaker ngeunaan pentingna bedah global sarta anesthesia ...
Maca deui...
Maca deui...
Naon bisa lumangsung bisi tina serangan gas di kota?
serangan gas saraf di Suriah geus dikutuk ku pamaréntah ti sakuliah dunya, sarta teu aya alesan pisan kuat:. gas saraf - kaasup Sarin one- anu pikasieuneun pakarang nu ngakibatkeun épék atrocious tina nyeri dina mangsa ...
Maca deui...
Maca deui...
ditewak cardiac dielehkeun ku software mangrupa: kapanggihna luar biasa ti IRCCS of Milan
Milan - Mulai ti institut Irccs tina Policlino di San Donato Milanese, revolusi poténsi dina pangajaran arrests cardiac di dunya geus dimimitian. Kiwari, JACC (Journal of the Amérika College of kardiologi) publishes hiji ...
Maca deui...
Maca deui...
Tuturkeun Kami
Nu pang populerna
- Aplikasi Darurat Éropa: nelepon EENA pikeun aplikasi pikeun nyieun platform cross-wates
- Kabutuhan A pendaptaran trauma Dina Butan Jeung Kumaha Ieu Badé ngaronjatkeun Darurat Médis Layanan Dina Nagara nu
- Papua Nugini geus nangtung sanggeus gempa dahsyat Pébruari 2018 - Tapi homeless anu masih berjuang salamet
- RETTmobil 2018: apdet live ti paméran lifesavers Éropa
- Hayu urang ngamimitian mundur ka suweng Asia 2018! - Di dieu Éta pesen wilujeng sumping


text:
Raja Ratu 01 Hip-hop Lesmana kaos oblong Hot Sale
Bahan: Kapas
Pakean Panjang: Biasa
Sleeves Panjang: leungeun baju Short
Kerah: Babak-kerah
Pola Tipe: Print
Gaya: Pantun
Pakét: 1 x kaos oblong
Ieu dijual seperately ku sapotong moal ku set.
Ukuran dijieun nurutkeun baku awéwé AS. Ku kituna mangga meser 1 atanapi 2 ukuranana badag lamun milih pikeun manusa.
Pikeun lalaki, urang kudu hideung, bulao jeung kulawu, nu dicitak 01 raja
Pikeun awéwé, urang kudu pink, pink lampu, bodas, lampu wungu, héjo lampu, nu dicitak 01 ratu
Ngabalikeun duit na Sarat jeung Kaayaan Balik deui
Mun aya masalah kualitas. kami gé satuju balik atawa ngabalikeun duit nurutkeun kaayaan spésifik. 1.Returns pikeun ngabalikeun duit kudu anjog dina 7 poé tanggal ditampa 2.When anjeun nyieun balik a, punten kaasup catetan jeung ngaran anjeun, alamat, jeung jumlah Cipondoh, Tangerang, katerangan ringkes tina alesan pikeun balik deui ka. Mangga nunjukkeun lamun resep hiji bursa atawa ngabalikeun duit.
Balanja
Kabéh pesenan bakal dikirim dina poé gawé 1-2 sanggeus mayar anu dikonfirmasi. waktos pengiriman barang nyangsang alatan libur nasional wungkul. Urang coba pangalusna kami nyadiakeun Anjeun layanan alus. Ngarasa Luncat ngahubungan kami lamun gaduh patarosan wae.


text:
Sababaraha puluh urang mahasiswa jurusan Pendidikan Bahasa Daerah Universitas Pendidikan Indonesia (UPI) dina poé tadi ngayakeun hélaran dina raraga mapag Poé Basa Indung sadunya dina taun 2014. Kalawan maraké baju tradisional Sunda, mahasiswa téh ngabring ngajugjug ka Gedong Saté. Ieu kagiatan téh miboga maksud pikeun ngawanohkeun ayana Poé Basa Indung Sadunya anu ninggang dina ping 21 Pébruari. Salian ti éta, ogé seja umajak ka sakumna warga masarakat Jawa Barat pikeun maraké Basa Sunda.
Dumasar kana kaayaan ayeuna yén Basa Sunda téh geus loba anu ninggalkeun utamana di wewengkon dayeuh. Urang Sunda entragan ayeuna geus loba anu henteu maraké Basa Sunda dina obrolan sapopoéna. Kuayana ieu kagiatan susuganan urang Sunda entragan anyar miboga kahayang jeung patékadan pikeun miara jeung mulasara Basa Sunda.
(Inpo meunang nyutat ti Republika Online, gambar ti Pikiran Rakyat)


text:
Hasil Pencarian
Hasil pencarian untuk kata kunci dampal (4)
- MAKNA ALAT TENUN TRADISIONAL MENURUT PADANGAN HIDUP URANG SUNDA (Bagian 1)H.R. Hidayat Suryalaga
25 Aug 2003 - 2:42 am
Pengertian "Urang Sunda" dalam judul di atas mungkin masih terasa samar. Untuk kesempatan sekarang saya membatasi pengertian "Urang Sunda" adalah yang merasa dirinya Urang Sunda dan "terbiasa" memberi makna terhadap benda-benda atau peristiwa berkebudayaan serta fenomena alam sekitar. Pemaknaan akan hal-hal ini bukanlah sesuatu yang sengaja dibuat-buat (jijieunan), tetapi bersandar pada kaidah bahwa setiap insan harus mampu MACA UGA DINA WARUGA, dan itu dimaknai sebagai kearifan untuk mengidentifikasikan diri MIKRO dengan diri MAKRO, jagat Sagir dan jagat Kabir. Sebenarnyalah cukup banyak kegiatan berkebudayaan yang diberi makna khusus sehingga bisa dijadikan sarana penelusuran arah pemikiran Urang Sunda dalam perjalanan hidupnya meniti RAWAYAN JATI (Shirath, Perennial, Brahman, Tao, Sangkan Paraning Dumadhi, Al Hikmah al-Muta'aliyah, Jawidan Khirad).
- UPACARA NGARAS INgawasuh Dampal Sampean Ibu & Rama ku Putrana dina Runtuyan Upacara Nikah Adat Sunda
7 Oct 2002 - 1:39 am
Dina danget ayeuna, upacara Ngaras, parantos prah diaranggo, pangpangna ku juru rias, sareng para ahli nu ngajejeran upacara nikah adat Sunda boh di dayeuh boh di pilemburan. Malah parantos ngawitan aya seler bangsa (etnis) non Sunda, anu "kabita" ku upacara ngaras. Dugi ka-anjeunna palay ngalaksanakeun upacara ngaras nalika nikahkeun putra-putrana. Sim kuring pribadi nyiptakeun upacara ngaras teh taun 1983. Ti harita mah kaetang sering ngajejeran acara ngaras di lingkungan urang Sunda, kantos oge ngalaksanakeun upacara ngaras di lingkungan kulawarga (etnis) Betawi, Jawa, Padang, Batak, Menado, Bengkulu, Palembang, malah kantos nu salasawios pangantenna bangsa Perancis, Amerika, Jepang sareng Cina, nanging anu parantos ngagem agama Islam; margi ieu upacara ti awitna mula pamianganana teh tina ajen-inajen anu Islami.
- WANGSIT TI PRABU WASTUKANCANAKatampi ku Nu Katitipan di Situs Astana Gede - Kawali, 18 September 1990
9 Oct 2001 - 5:24 am
Diwastu kula PRABU WASTUKANCANA. Ieu teh pada merenahkeun maneh ti para Parisada, para Bagawan ti para Kolot Kula, tegesing usikna sanubari nu nitis ti kalanggengan pikeun kamulyaan lahir jeung gaibna.
- SABDA MUTIARA TI TATAR SUNDA
6 Sep 2001 - 12:00 am
Kalayan geter, nu ngaweuh aubing wujud, kereteg ati ngucapkeun syukur.
Rehing ngalangkungan SundaNet.Com, parantos tiasa kapedalkeun catetan wejangan-wejangan amanat para kasepuhan ti Tatar Sunda, anu digelaran ku Sabda Mutiarana Kasepuhan ti Cinunuk Garut sarta saterasna Insya Allah sabda-sabda sanesna.


text:
Skewness
Dina téori probabilitas jeung statistika, skewness nyaéta ukuran kateu-simetrian sebaran probabilitas tina nilai-real variabel acak. Sacara kasar bisa disebutkeun, sebaran mibanda skew positip lamun nilai panjang tail positip sarta skew negatip lamun nilai panjang tail negatip.
Skewness, standardized moment nu katilu, dihartikeun ku u3 / σ3, nu mana u3 mangrupa moment about the mean nu katilu sarta σ mangrupa simpangan baku. Skewness tina random variable X kadangkala ngalambangkeun Skew[X].
Keur nilai sampel N sampel skewness nyaéta Ei(xi − u)3 / Nσ3, where xi mangrupa nilai ith jeung u mangrupa mean.
Lamun Y nyaéta jumlah n independent variabel random, dina distribusi nu sarua salaku X, saterusna ditempokeun yén Skew [Y] = Skew[X] / √n.
Sampel nu asalna tina populasi, persamaan keur populasi skewness nyaéta biased estimator tina populasi skewness. Unbiased estimator skewness nyaéta
nu mana σ mangrupa sample simpangan baku sarta u mangrupa sampel méan.
Tempo oge: mean, varian, kurtosis, cumulant.


text:
Nyundakeun Urang Sunda
By Gentra Kang Rangga in GENTRA PAJAJARAN ·
Teu saeutik urang Sunda anu can manggih hartina Sunda, kumaha mimitina, naon sababna disebut Sunda, jeung teu sadar yen ngaran wewengkon Sunda teh sabenerna mah ayeuna geus leungit deui. Can aya kacaritakeun inohong Sunda anu kabeuratan ku leungitna ngaran wewengkon Sunda atawa Pasundan. Malah nepikeun ka ahli sajarah Sunda oge lolobana lamun nulis buku anu eusina sajarah di wewengkon Sunda make judul Sajarah Jawa Barat. Aya naon jeung kunaon nepikeun ka kitu, padahal eusina jelas-jelas samemeh ngadegna Propinsi Jawa Barat, sedengkeun anu disebut Jawa Barat mah henteu ngawakilan Tatar Sunda segemblengna.
Ieu tulisan teu aya maksud pikeun mangaruhan NKRI, tapi sabalikna pikeun nguatkeun NKRI kudu aya rasa silih ajenan jeung silih hormat ka indentitas masing-masing. Loba urang Sunda nu ngarasa diteungteuinganan ku leungitna ngaran Sunda atawa Pasundan sacara administratif. Memang masih aya keneh ngaran Tatar Sunda sacara de facto anu ti waktu ka waku mangkin luntur. Ieu kanyataan teh ngahariwangkeun pisan, lantaran geus kacontoan ku leungitna ngaran Sunda Kalapa nu pernah ngadeg leuwih ti 10 abad. Lamun teu percaya bisa dicobaan, misalna lamun rek indit ka Jakarta aya nu nanya “Bade ka mana ?” lamun di jawab “Bade ka Sunda Kalapa”, tangtuna bae anu nanya teh bakal rungah-ringeuh atawa kerung.
Nujadi masalah dina tulisan ieu lain nanaon, tapi perkara jati diri jeung eksistensi urang Sunda. Memang ngarasa teu mernah aya etnis, aya budaya, aya bahasa tapi teu boga wewengkon sacara de jure.
Asal Usul Ngaran Sunda
Ngenaan ngaran Sunda sacara administratif teu aya hubunganna jeung terminologi geografis anu disebut Greater Sunda (Sumatra, Jawa, Kalimantan, Sulawesi) jeung Lesser Sunda (Bali, NTB, NTT). Ngan nu jelas mah nurutkeun sajarah, mimiti ayana ngaran Sunda anu aya patalina jeung ngaran tempat nyaeta sabada peristiwa pindahna puseur karajaan Tarumanagara ku Sang Purnawarman (raja katilu Tarumanagara) ti Jayasingapura (Jasinga) ka dayeuh anyar nu dibere ngaran Sundapura, hartina kota Sunda. Sedengkeun ngaran Sunda sorangan asalna tina bahasa Sansekerta sudha atawa sundha nu pihartieunnana beresih, herang, murni, aya oge nu ngahartikeun cahaya atawa cai. Eta kajadian teh di ahir abad kaopat, anu dijieun dayeh anyar tempatna lewih ka palebah kaler batan deyeuh heubeul ngadekeutan basisir, anu aya aliran walungan Gomati jeung Chandrabhaga (Prasasti Tugu, Cilincing). Saterusna Sang Purnawarman nyieun palabuan, ceuk dina sajaarah mah nyieun palabuan teh ti 15 Desember 398 nepikeun ka 11 Nopember 399 Masehi, jigana eta palabuan teh saterusna nu disebut Sunda Kalapa tea. Eta ngaran Sunda Kalapa oge ti saprak diganti ngarana jadi Batavia ku Walanda teu balik deui, malahan nu saterusna diganti jadi Jayakarta jeung Jakarta nepikeun ka kiwari.
Sunda Jadi Ngaran Karajaan
Taun 669 Masehi Tarusbawa ngadeg jadi raja ngaganti mitohana Sang Maharaja Linggawarman, Raja ka-12 Tarumanagara, aya dua kajadian anu penting dina sajarah Sunda. Kahiji Tarusbawa nganganti ngaran karajaan Tarumanagara jadi Sunda Sembawa, hartina tanah kabuyutan (nagri tanah leluhur). Kadua mindahkeun dayeuh ti Sundapura ka wewengkon pagunungan, mun ayeuna mah nu disebut wewengkon Pakuan. Di dayeuh anyar manehna ngawangun lima karaton nu ukuran jeung bentukna sarua dijajarkeun. Masing-masing karaton dibere ngaran Sri Bima, Punta, Narayana, Madura jeung Suradipati. Timimiti harita Sunda eksis jadi ngaran karajaan. Sedengkeun dayeuh anyar tempat ngadegna lima karaton anu ngajajar jadi purwa daksi ngaran Pajajaran.
Sunda Jadi Ngaran Etnis
Can aya referensi anu jelas ngenaan iraha mimitina disebut etnis Sunda. Tapi lamun nalungtik sajarah katukang, jiganamah dimimitian ku ngadegna Sunda Sembawa. Sajarah sebutan etnis Sunda nurutkeun panyawangan prosesna teu jauh beda jeung ngadegna karajaan Sunda, ngan bedana lamun sebutan karajaan Sunda aya proses waktu anu tangtu ngukuhkeun ngaran karajaan ku Tarusbawa, sedengkeun sebutan ngaran etnis Sunda sacara alami. Jadi memang rada hese nangtukeun titik awalna, lantaran aya patula patalina jeung khas budaya, adat istiadat, bahasa jsb. (jeung sajabana).
Wewengkon Sunda
Loba nu nganggap yen wewengkon Sunda identik jeung wewengkon Jawa Barat baheula sememeh pisah jeung Banten. Eta anggapan teh kaliru lantaran anu disebut Jawa Barat mah nyaeta wewengkon anyar anu dijieun henteu nurutkeun indentitas etnis tapi nurutkeun Undang-undang no.11 taun 1950.
Batas wewengkon Tatar Sunda pelebah kaler, kidul jeung kolon mah teu hese maluruh lantaran sakurilingna basisir. Ngan palebah wetan kudu ditalungtik dina sajarah sabab batas Jawa barat lain batas wewengkon tatar Sunda.
Aya sababaraha katerangan ngenaan wewengkon Sunda anu bisa keneh dipaluruh diantarana katerangan sajarah ‘Tragedi Bubat’, perjalanan Bujangga Manik jeung waktu ngadegna Prabu Gesan Ulun waktu dilantik jadi nalendra ahli waris Pajajaran.
Tempat kajadian gugurna Raja Sunda Prabu Lingga Buana waktu nyumponan janji jeung Raja Majapait Hayam Wuruk. Waktu harita raja Sunda jeung raja Majapait janji tepung di batas nagri anu disebut Bubat pikeun ngalaksanakeun seserahan putri Diah Pitaloka anu rek ditikah ku Hayam Wuruk. Ngan hanjakal Hayam Wuruk jalir kana janji, antukna jadi musibah anu saterusna diabadikeun dina sajarah Sunda. Jadi lamun nurutkeun kajadian eta, batas wewengkon Sunda palebah wetan nyaeta anu disebut Bubat.
Catetan perjalanan Bujangga manik anu boga ngaran aslina Prabu Jaya Pakuan. Sanajan manehna jadi salah saurang prabu tapi hirupna leuwih condong jadi resi. Waktu ngayakeun perjaanan ngumbara mapay kabuyutan anu jadi puseur agama Hindu ka palebah wetan nepi ka wewengkon Majapait jeung Bali, aya catetan perjalanan nu nyebutkeun mentas Cipamali pikeun asup ka wewengkon Jawa. Ayeuna walungan Cipamali teh mindeng di sebut kali Brebes jeung kaasup ka wewengkon Jawa Tengah. Eta dokumen perjalanan teh ditulis dina daun nipah mangrupa puisi saloba 29 lambar, kiwari aya di perpustakaan Bodleian, Oxford ti saprak tahun 1627 Masehi.
Waktu Prabu Geusan Ulun Raja Sumedang Larang dilantik ku 4 Kandaga Lante ti Pakuan Pajajaran, Geusan Ulun resmi jadi nalendra neruskeun Pajajaran anu batas wewengkonna ; palebah kidul laut kidul, palebah kaler laut kaler, palebah kulon walungan Cisadane (batas Sumedang Larang palebah kolon lantaran ti Cisadane ka kulon geus jadi Kasultanan Banten), palebah wetan walungan Cipamali. Eta katerangan batas wewengkon teh ayeuna oge masih bisa dibaca di makam Geusan Ulun Dayeuh Luhur Sumedang.
Leungitna Ngaran Sunda
Sabada rungkadna Karajaan Sunda Pajajaran, ngaran wewengkon Sunda mimiti leungit. Memang Sumedang Larang ngawarisan Pajajaran ngan hanjakal geus teu ngawakilan Sunda deui. Karajaan Sumedang Larang ngan ukur ngungkapkeun eksistensi Pajajaran sacara emosional, yen Pajajaran henteu ludes pisan.
Ngaran Sunda kungsi muncul deui dina taun 1947, waktu harita R.M. Soeria Kartalegawa anu samemehna pernah jadi bupati Garut mroklamirkeun Republik Pasundan, jeung nu jadi wali nagarana R.A.A.M. Wiranata Kusumah, malah kungsi ngalaman sababaraha kali robah kabinet. Saenggeusna dibubarkeun dina tanggal 11 Maret 1950, ngaran Sunda anu aya patula patali jeung tempat, leungit lebeng teu muncul deui nepikeun ka ayeuna.
Ngadegna Republik Pasundan ku Suria Kartalegawa pernah jadi polemik, jadi bahan adu argumen antara Rosihan Anwar jeung Asep Sjamsulbachri. Rosihan Anwar nganggap yen Soeria Kartalegawa tokoh penghianat, sedengkeun Asep Sjamsulbachri sabalikna. Anu jadi masalah lain pasualan adu argumen, tapi kunaon ngadegna Republik Pasundan jadi perkara sedengkeun nagara bagian nu sejen teu di ungkit-ungkit, padahal waktu harita Indonesia teh nagara sarikat.
Hanjakal pisan ngaran wewengkon Sunda anu geus pernah eksis kurang-leuwih 1000 taun leungit teu kapuluk deui, jeung matak heran can aya kasebutkeun dina sajarah ti baheula nepikeun ka kiwari inohong Sunda kabeuratan ku leungitna ngaran Sunda atawa Tatar Sunda. Hese kahartina, berjuang nanjeurkeun nagara tapi mopohokeun kana jati dirina, asa kuharianeun siga anu panuju pisan kana leungitna ngaran Tatar Sunda.
Masalah sejen anu ayeuna keur karandapan ku urang Sunda nyaeta perkara jatidiri. Umumna self identity urang Sunda kurang kuat. Loba conto anu bisa dibandungan di mana-mana, boh di Bandung anu kaasup salah sahiji puseur wewengkon Sunda kitu deui urang Sunda nu ngumbara di manca nagara. Lamun nyambat atawa ngageroan kanu teu wawuh malah kanu wawuh oge, bari jeung sarua urang Sunda loba anu make mas atawa mba lain kang, a, ayi, teteh atawa ceu. Jadi wajar lamun nu sejen teu mirosea ka Sunda da urang Sunda sorangan oge geus loba nu api lain.
Pasualan anu teu eleh ngahariwangkeun nana, loba pisan nonoman Sunda nu teu apal kana sajarahna sorangan. Sajaba ti eta hese neangan literatur sajarah Sunda, komo deui literatur sajarah nu make basa Sunda. Kaayaan urang sunda kiwari bisa disebutkeun katurug katutuh. Malah dina taun 2006 mah pernah geunjleung aya anu ngakukeun Kekaisaran Sunda Nusantara. Ku maca judulna oge geus kacida pisan salahna, pangakuanna patukeur jeung terminologi geografi. Hal ieu teh mere indikasi yen maranehannana teu ngartieun kumaha karajaan Sunda sabenerna baheula, ngan dikira-kira ku sawangan anu salah.
Lamun dibandungan leuwih jauh, kaayaan Sunda ayeuna ibarat poe anu rek surup, anu tina waktu ka waktu ngalaman erosi boh dina ngaran, sajarah, budaya kitu oge bahasa. Ngaran Sunda Kalapa teu balik deui, ngaran wewengkon ngan tinggal pangakuan wungkul, kana sajarah sorangan geus loba anu teu apal, geus loba anu teu daek make basa sorangan, majarkeun teh cenah basa Sunda mah kampungan atawa alasan sejen anu rada mernah, pokna teh era sieun salah. Komo kana tulisan mah, geus bisa disebutkeun lapur, lantaran geus hese neangan anu masih keneh bisa maca jeung nulis aksara Sunda.
Urang Sunda Kudu Ngarobah Sikep
Handap asor, rengkuh ka batur, someah ka semah, silih asih, silih asah jeung silih asuh anu geus jadi filosof dina budaya Sunda sacara turun-tumurun. Jiganamah dumasar kana filosofi eta urang Sunda ngajenan pisan ka pihak deungeun, jadi kaharti pisan lamun urang Sunda loba ngelehan maksudna pikeun ngaragangan. Urang Sunda lamun boga kahayang geus jadi kabiasaan leuwih tiheula sok ngaragap hate deungeun. Ieu kanyataan ngalahirkeun sindiran filosof anekdot ‘mangga tipayun, mangga ngiringan’.
Sabenernamah pasifatan urang Sunda teu cocok ulubiung dina politik praktis di Indonesia, lantaran teu biasa ngarempak adat anu geus jadi kabiasaan, sedengkeun dina politik praktis loba pisan usaha terobosan baru jeung satekah polah nyingkirkeun lawan politikna. Jadi urang Sunda anu ulubiung dina politik praktis di Indonesia ibarat hirup di habitat sejen. Jadi kaharti lamun loba anggota wakil rayat di DPRD Jawa Barat loba lain urang Sunda pituin.
Pikeun mertahankeun eksistensi Sunda di Tatar Sunda, ti ayeuna ka hareup anu kasebut inohong Sunda atawa anu boga pancen jadi pamimpin wayahna kudu bisa ngarobah sikep dina harti positif jeung kudu mikirkeun akibatna. Lantaran ku saha deui Ki Sunda dipertahankeun lamun lain ku urang Sunda Sorangan.
Dina kaayaan Tatar Sunda ayeuna nu geus heterogen jeung pinuh ku persaingan, kudu ninggalkeun gaya hirup model carita rayat Si Kabayan anu pamalesan, hirup sahayuna, pinter-pinter bodo, gawena ngan ngorek ceuli di tepas imah, atawa Karnadi Bandar Bangkong anu loba ngalamun, teu ngukur ka kujur jeung teu mikirkeun akibatna.
Pikeun ngahudang rasa patriot di Tatar Sunda, teu aya salahna lamun urang mieling jaman katukang. Aya sababaraha urang tokoh Sunda anu salila hirupna toh-tohan ngabela harga diri kasundaan saperti Lingga Buana, Surawisesa, Jaya Perkasa jeung nu sejenna. Ka beh dieuna aya oge pamingpin Sunda anu ngabela rayat saperti Pangeran Kornel. Eta kajadian sajarah anu atra figur kapahlawanana aya hadena jadi bahan kurikulum di sakola utamana pikeun muatan lokal. Lantaran moal wanoh lamun teu wawuh, moal aya rasa reueus kana kasundaan nana lamun teu apal kana sajarahna sorangan.
Lamun generasi anyar ayeuna teu dihudang deui kana jati dirina, teu mustahil dina waktu kahareup anak incu bakal kaleungitan obor, ngan ukur bisa nyarita ‘cenah mah urang teh katurunan Sunda’. Antukna Ki Sunda teh leungit ngan kari ngaran nu aya dina sajarah wungkul, kitu oge lamun masih keneh aya literatur jeung sempet maca. ***
Daftar Pustaka
Anwar, H. Rosihan, Ph.D. Negara Pasundan Versi Karta Legawa, Bandung : Pikiran Rakyat Edisi 12 Desember 2006.
Iskanadar, Yoseph. 1997. Sejarah Jawa Barat, Bandung : CV Gerger Sunten
Polisi Datangi Rumah Aktivis Kekaisaran Sunda Nusantara : Kompas Edisi 24 Mei 2006
Sjamsulbachri, H. Asep, Prof. Dr. Negara Pasundan Versi Karta Legawa, Bandung : Pikiran Rakyat Edisi 8 Januari 2007
Wapedia, Bujangga Manik
http://caritakuring.wordpress.com/2009/05/13/leungitna-ngaran-sunda-di-tatar-sunda/


text:
Surat Al Lail (basa Arab:الّيل, al lail, "Peuting") nyaéta surat ka-92 dina al Qur'an. Surat ieu diwangun ku 21 ayat, kaasup golongan surat Makkiyah, diturunkeun sanggeus surat Al A'la. Surat ieu dingaranan Al Lail (peuting), dicokot tina kecap al lail anu aya dina ayat kahiji surat ieu.
Usaha manusa éta téh rupa-rupa, alatan éta balesanana nu ogé béda-béda; jelema anu resep sidekah, takwa sarta ngaenyakeun ayana pahala anu panghadéna (sawarga) bakal dimudahkeun ku Alloh pikeun ngalakonan kahadéan anu mawa kana kabagjaan di ahérat, tapi jelema anu digampangkeun ku Alloh pikeun ngalakonan kejahatan-kejahatan anu mawa kasangsaraan di ahérat, harta bandana moal baris méré mangpaat ka manéhna; jelema anu medit ngarasa dirina cukup sarta ingkar kana ayana pahala anu panghadéna (sawarga).
Surat Al Lail ngajelaskeun yén amal-amalan anu dipigawé kalawan ihlas samata-mata néangan karidoan Alloh éta pisan anu mawa kabagjaan di ahérat jaga.
Dina surat Al Lail diterangkan yén jelema anu takwa baris digampangkeun ku Alloh ngalampahkeun gawé takwana antukna meunang kabagjaan. Sedengkeun dina surat Ad Dhuha diterangkan yén kauntungan di ahérat leuwih alus batan kauntungan di dunya


text:
Silaturahmi Alumni SMPN 1 Panumbangan Angkatan ’82 Lulusan ’85
(ku : Atep T. Hadiwa)
Teu ngarasa cape ieuh kuring saparakanca jeung babaturan sanajan peutingna nyileuk nahan katunduh alatan kudu mereskeun jeung nyiapkeun tempat katut alat-alat nu diperlukeun keur kalancaran acara isuk nu meneran dina poe ahad 3 syawal 1431 H. Malah ti samemehna ge geus diembarkaeun kurang leuwih pisapuluh poeeun nepi ka masang spanduk jeung baligo sagala di sisi jalan, kulantaran acara hayang sukses bari jeung babaturan bisa daratang ngahadiran dina waktuna. Rada ngarasa melang jeung hariwang kuring saparakanca teh sok inggis babaturan teu daratang. Ku kitu tea mah enya hariwang pisan, sabab ngabejaan babaturan kacida susahna, maklum kurang leuwih geus 25 taun teu patepung, geus pabarencay ngalumbara jigana teh rupa jeung pangawakan geus rarobah parangling. Jigana mah mun isuk tepung teh bakal wawanohan deui sakumaha baheula anyar tepung.
Gancang carita, kuring isukna kira-kira tabuh satengah dalapan geus datang di tempat nu geus ditangtukeun. Rarasaan mah asa nu pangheulana datang, singhoreng geuning Tahrudin babaturan kuring nu baheula awakna pendek kiwari ge angger keneh pendek. Ngan bedana teh ayeuna mah geus kumisan kasampak geus aya bari jeung riweuh keur ngatur meja katut kadaharan nu disiapkeun. Gede pisan tah tanggungjawabna Tahrudin teh, sakumaha kasapukan waktu keur ngabagi-bagi pancen. Kadaharan nu disiapkeun diantarana nyaeta rupa-rupa olahan kadaharan nu asalna tina sampeu, aya comro, goreng sampeu, seupan sampeu, deblo ipis, malah aya colenak sagala. Teu lila ti harita tingkurunyung babaturan sawarehna mimiti daratang, enya pisan nu kajadian tingharuleng, silih pelong, silih pencrong bari jeung nginget-nginget ngaran, saha ari ieu….. jeung saha ari itu…..! Ari inget, ari gabrug, silih gabrug bari tingcakakak mudalkeun kasono sanggeus kurang leuwih 25 taun teu patarepung.
Tah geuning geus rada euyeub babaturan daratang na teh, malah jigana geus rada laleuleuseun balagonjangan, ngalonyeng jeung sempal guyon. Celengkeung teh….. itu geuning Dedeh Darliah bari ngeupeul mik ngadeg di payun terus nyarita, oh enya geuning rek muka acara. Teu sangka geuning si aceuk masih keneh cerewed alias bawel teu beda waktu harita 25 taun kaliwat. Atuh acara dimimitian ku pangwilujeng ka sadayana dulur nu geus bisa hadir. Nuhun cenah…. tos tiasa hadir dina raraga Silaturahmi Alumni SMPN 1 Panumbangan Angkatan ’82 Lulusan ’85, nya dijudulan “Riung Mungpulung Nyawang Mangsa ka Tukang”. Saterusna si aceuk bari teu weleh ‘menebar senyum’, mikeun ancak ka ketua osis waktu harita 25 taun kaliwat, sumangga cenah dihaturanan.
Geuleuyeung…. Jehan Hidayat, angger keneh eta ge leumpang na teh ngageuleuyeung persis….. jeung kabayang baheula bari make calana sontog warna biru. Gep kana mik, terus nyarita….
Jehan ngamimitian sanuk-sanuk papalaku, terus ngabejakeun kronologisna acara nu ayeuna keur dilaksanakeun.
Cenah awalna mah pangna hayang ngayakeun silaturahmi alumni teh ku sabab inget jeung ngarasa sono hayang patarepung deui jeung sakabeh babaturan nu saangkatan baheula keur mangsa di SMP. Ari tujuan jeung maksudna ceuk Jehan, kahiji ngupayakeun tepung atawa silaturahmi, kadua ngumpulkeun data sakabeh alumni dina kayaan kiwari, katilu ngararancang ngawangun wadah alumni anu mandiri, kaopat pikeun kahareupna hayang ngawujudkeun hiji ‘lembaga’ atawa organisasi resmi anu mere mangpaat keur kahirupan balarea boh widang sosial, pendidikan, budaya, oge nu sejenna. Saterusna Jehan nganuhunkeun ka dulur-dulur nu geus ngarojong ku tanaga, pikiran, oge materi, kana kalaksanakeunna acara silaturahmi eta. Samalah nganuhunkeun pisan ka dulur anu geus ikhlas nyisihkeun sawareh rejekina pikeun lancarna acara. Cenah waragad nu digunakeun pikeun acara silaturahmi eta, ngahaja teu matok atawa ngalas ka sakumna babaturan. Ari alesan mah ceuk Jehan… sok inggis aya sawarehna babaturan anu hoream datang alatan dialas biaya. Nu dipiharep, sakabeh babaturan ulah sungkan jeung era datang kana eta acara alatan ngarasa geus aya beda antara hiji jeung nu lianna. Paralun…… ceuk Jehan, ulah ngarasa kitu, malah susuganan aya mangpaatna pikeun nangtukeun nasib keur kahareupna. Kabuktian geuning…. sawareh dulur-dulur nu geus mapan rejekina nembongkeun kanyaah tur kaheman kalawan ngarasa sugema bisa ngabantu ngawaragadan acara, malah sawarehna waragad nu aya bakal dimangpaatkeun pikeun mere santunan ka sawareh babaturan nu kaayaanna dina waktu kiwari kacida perlu dibantu.
Sarengsena Jehan nyarita, terus ngagupayan kuring, Wawan Gunawan, jeung Anang Suryana. Sok geura kahareup cenah…. gantian nyarita! Simanahoreng Jehan ingeteun pisan yen kuring, Wawan, jeung Anang teh baheula 25 taun kaliwat sok maen calung, malah jadi grup calung SMP. Atuh kuring tiluan ngarayap kahareup terus kuring ngeupeul mik.
Ceuk kuring, tah ayeuna urang ngawawaas waktu harita keur mangsa urang sagulung sagalang di bangku SMP. Kuring menta Wawan Gunawan macakeun sajak. Kuring inget ari Wawan teh ti baheula oge geus boga teureuh ‘dalang’, malah geus sohor jadi dalang angkatan remaja. Kerewek Wawan ngeupeul mik, terus maca sajak anu eusina kurang leuwih ngajak maca riwayat salila 25 taun kaliwat jeung ngajak miara tali duduluran dina mangsa kiwari.
Ari der teh… enya wae, teu antaparah deui Wawan maca sajak bari make sora ‘Arya Seta’, eta beledagna sora ‘Arya Seta’ bari handaruan matak muringkak bulu punduk. Kuring sarerea bungah bari ngarasa waas… nitenan nepi ka rengse Wawan maca sajak,
PANGANTEUR
“Riung Mungpulung Nyawang Mangsa ka Tukang, 03 Syawal 1431 H.”
baheula… 25 taun kaliwat,
urang babarengan karumpul ngatik pangarti di SMPN 1 panumbangan
baheula… taun 1982,
urang silih pelong silih pencrong, silih toél silih oconan,
galumbira pada-pada mawa watek séwang-séwangan
baheula…
urang teu apal rék ka mana nya lampah, rék kumaha nya kalakuan, rék jadi saha jeung rék jadi naon na mangsa nu bakal datang,
anging takdir manten-Na nu Maha Agung nu jadi gurat titis tulis nasib
kiwari…
urang masih babaturan nu masih kénéh héman, euweuh nu beda sajeroning milampah maca riwayat salila 25 taun
kahadé…
ulah laas kahujanan, ulah luntur kaibunan, ulah maragatkeun tali babaturan waktu harita, malah duduluran nu kudu diipuk,
malah mandar gede mangfa’at, urang maraca nasib keur kahareupna,
yuu…
urang karumpul silaturahmi, ngumbar kasono balakecrakan,
urang nyawang mangsa katukang
réréongan babarengan,
sasieureun- sabeunyeureun bakal ngawujudkeun silaturahmi urang sarerea
sugan… urang wujudkeun rencana kahareupna nu leuwih nyata pikeun ngajalin tali silaturahmi urang.
(atep_js, 12 Sep 2010)
Saterusna, giliran kuring maca sajak beunangna Wawan. Cenah… baca tah sajak kuring, nu eusina kira-kira ngajak ngaragap diri meungpeung masih aya dina suasana lebaran. Atuh der…. deui wae kuring maca sajak sabisa-bisa. Ngan ceuk kuring mah ieu sajak teh aneh kacida, kieu geura :
TALAJAK BUTA JEUNG SI CEPOT DI PRAHA
Jekrek- jekrek Si Cepot motah ngababukan hulu buta,
ger bule-bule nu keur nongton surak alatan mupuas talajak buta.
Talajak buta naha asa aya dina diri kuring sorangan?
nu poho kana wanci,
singhoreng panongton mirengeuh talajak kuring nu keur poekeun.
Bareng jeung tanceb kayon mangsa lakakon dipungkas.
Horeng ari inget di lembur mah geuning kiwari teh keur takbiran sabada rengse puasa sabulan campleng.
Gusti hampura geuning aya keneh talajak buta nu nyelap na kongkolak mata jeung sagelas Vodka na genggerong kuring //
Praha, Ceko: 07092010.
Wilujeng Boboran Siam. Hampura lahir, hampura batin. (wawan@jen)
Beres kuring, saterusna giliran Anang Suryana ngawih. Baheula 25 taun kaliwat Anang pamingpin lamun keur maen calung. Dedegana jangkung tur badag jeung angger rada hideung, tapi geuning alus ngawihna mah. Anang cacalawakan ngawih lagu ‘Ulah Cuerik’, lagu sunda jigana mah…
Wah… waas kacida, ngalagenah eta Anang ngawih tepi ka babaturan nu sejen nu tadina cimekblek dina korsi ngadadak tingkuniang ngaradeg terus ngarampayak ngaribing. Duh… waas lah pokona mah. Edaaas… eta nu ngarampayak, aya Rustiadi, Maman Kopasus, Yayat Ruhyat, Tahrudin, eta euleuh Nur Eliati, Enok Wartika, itu geura…. Nani Nurhayati oge ngageol…!
Minangka panyelang acara, saterusna kuring macaan daftar absen unggal kelas anu persis jeung waktu harita 25 taun kaliwat. Babaturan nu hadir terus ka hareup baris ngarendeng terus dipoto.
Dimimitian ti kelas A, nya anu hadir teh nyaeta : Ai Lelah H, Dadang Selamet, Endang, Husni Mubarok.
Kelas B, nu hadir nyaeta : Agus S. Toni, Dede Suhada, Jehan Hidayat, Kurniadi, Maman, Rahmat, Tahrudin, Titin Kartini, Wawan Sunarwan, Yani Garini.
Kelas C, nu hadir nyaeta : Awan Sutiawan, Dede Ateng Jaelani, Dedeh Darliah, Iis Dahyati, Ita Hartita, Maman Sulaeman, Ojat Suparman, Reni Riyani, R. Rita Malinda, Rosid Suhendar, Suhenda, Uus Jahidarius, Uus Kusnawan.
Kelas D, nu hadir nyaeta : Anang Suryana, Ate Haryana, Atep Tatang, Endang Dudun Abdulah, Ida Roaida, Jaja Subagja, Nunu Nugraha, Tatang Wahyudin, Nanang Herdiana.
Kelas E, nu hadir nyaeta : Endang Rahmat, Engkus Kusmana, Kusna Herlan Noor, Rustiadi, Wawan Darmawan.
Kelas F, nu hadir nyaeta : Asep Maskur, Enok Wartika, Nani Nurhayati, Neneng Indrajati, Wawan Gunawan, Neni Amalia S., Nur Eliati, Popong Wartini, Yayat Ruhyat.
Wah… tegep lah, sakabeh nu hadir ti unggal kelas beres dipoto. Saterusna, Jehan nyarita deui yen pikeun kahareupna baris dilaksanakeun ngararancang program nu leuwih nyata, nyaeta hayang ngawujudkeun hiji lembaga atawa organisasi resmi anu dilola ku kakuatan alumni ku jalan ngamangpaatkeun sakabeh potensi anu aya. Jigana optimis pisan, dina waktu anu moal lila deui baris dilaksanakeun ririungan anu dihadiran ku wawakil ti unggal kelas.
Saterusna, acara ramah tamah minangka acara bebas ngumbar kasono, balakecrakan, jeung hiburan alakadarna jadi acara pamungkas. Teu sangka geuning…. Yayat Ruhyat ngahaleuangkeun kawih-kawih lawas, nostalgia, kacida ngalagenahna. Eta kumisna ngajiripit, jadi gendut pangawakana, padahal baheula mah leutik jeung pendek bari jeung cicingeun. Disambung ku Rustiadi, milu aub ngahaleuang, ngalagenah oge sanajan rada sumbang sorana, mantri Iyus ayeuna mah katelah na teh. Tuh geuning… Enok Wartika, ibu dosen oge ngahaleuang, duka naon kawihna, pokona mah ngalagenah oge. Aya oge ‘duet maut’ sebagai bintang tamu, Iis Dahyati jeung Wawan Darmawan ngahaleuang dangdutan…. Siiiip lah…! Kitu geuning tah… gumulungna kasono anu tamplok di aula Desa Medanglayang, sabada 25 taun teu patepung.
Teu karasa waktu nyerelek, geuning geus tabuh 12 peuting ieu teh, kuring anteng “Nyawang Mangsa ka Tukang”. Cag…. Heula ah,
Katitipan saur ti sadaya dulur, ‘hatur nuhun‘ SPECIAL kanggo :
ASEP TOHARI, KUSNA HERLAN NOOR, RENI, UUS KUSNAWAN, WAWAN GUNAWAN, sareng ITA HARTITA.
Teu kantun ‘hatur nuhun’ oge kanggo :
Dede Suhada, Titin Kartini, Dedeh Darliah, Rosid Suhendar, Nunu Nugraha, Nanang Herdiana, Enok Wartika, Neni Amalia S., Maman Abdurahman, Koharudin, Nur Eliati, Kosasih, Iis Dahyati, Dede Ateng Jaelani, Erpin Marpinda, Ida Roaida, Neneng Indrajati, Asep Maskur, Yayat Ruhyat, Rahmat.
Mugi Alloh SWT ngawales kasaeanna, kalayan materi anu tos dipaparinkeun mugi sing mangpaat tur barokah, enggal kagentosan anu langkung ageung. Amin.


text: Mimiti resep kana kurung-karang teh ti basa SMP kelas 3 keneh (tahun 1979) nu mangrupa sajak jeung cerpen dina basa Indonesia, laju nepi ka SMA. Basa kelas dua SMA (1981) wanoh jeung hiji carponis oge panyajak basa Sunda, nu jenengan Imansyah FT (pangarang entragan Godi Suwarna sareng Tatang Sumarsono). Nya ti dinya kuring mimiti resep nulis sajak jeung artikel dina basa Sunda teh (yasana bimbingan kalayan daria ti Imansyah FT), kalayan rereana dimuat di Koran Sunda “Sipatahunanâ€. Satuluyna, malah tambah resep teh kana nyieun artikel agama dina bahasa Indonesia, tuluy dikirim-dikirimkeun ka sawatara media citak, tur rereana oge dimaruat. Ti dinya rada cul weh kana kurung karang dina basa Sunda teh, sok sanajan ari kana macaan carpon Sunda mah angger resep. Samalah mah basa kapeto ngadegkeun tur mingpin Penerbit Qolbunsalim Press (ayeuna MQS Publishing), salian ti ngarasa rariweuh ku urusan ngurus pausahaan, oge antukna mah jadi sumanget nulis buku pedaran agama. Kiwari ku ancrubna sim kuring ka grup FBS, nya Alhamdulillah asa kahudang deui pikeun sumanget ngarang dina basa Sunda, pangpangna mah nyieun fiksimini. Susuganan we jaga ka hareup mah kuring bisa nyieun carpon.


text:
“... Sia nu sok ngaés-ém-san pamajikan aing?” jebrod. Bangkieung. Panon ranyay.
“...Nu sok ngahé-ésan pamajikan aing?” habek. Angen seueul, teu bisa ngarénghap. Awak nyangsaya dina dapuran cau, pada ngaleyek ngajejek ku opat urang. Teu bisa sidik, poék. Sasat dicerek dibongohan dinu poék. Diséréd kanu singkur. Habek-habek wéh. Teu manggapmulia. Niat sosonoan jeung ceu Onah, ieu salakina sigana. Emh, rumasa... pasrah.
“Podaran wé, kang. Tuman!”
“Kahayang mah, dicacag diwalang-walang tah asu alas téh!” bangun gereget.
“... Tobat. Ampun paralun, kang... rumaos... “
“Montong ngomong, bangsat!” jebréd. Sirah leneng ditajong.
Celengkeung, hapé dina saku calana lagu talak tilu. Awak didengkék, teu walakaya. Hapé dicokot.
“... Halow, saha ieu? Hah! Lain si Kénoh manéh téh? ... Lain?”
Lampu hapé dideukeutkeun.
“Jadah! Salah néwak euy. Lain si Komod ningan! Hayu kabur... “
Hapé dibalangkeun kanu beungeut. Nu narenggeulan birat malabur.
“Hampura nya euy...!” gorowokna ti kajauhan.
Bagja. Guligah. Sanggeus ngangsrodkeun bedil, nu disorénna. Kusiwel, ngaluarkeun sapasang ali, tina sakuna. Kingkin, tumungkul di gédéngeunana. Nyamunikeun pipina, nu dumadakan semu bareubeu. Simpé. Ujug-ujug tibuburanjat, muru panyumputan. Kapal udara suat-siet nyamberan, patingharéong. Ngémbrat-ngémbratkeun pélor. Nénggor-nénggorkeun bom. Nyasaak hiji désa. Burakrakan. Si Anjingna, geus nyingkah. Nyésakeun ngelunna haseup, di saban sikluk. Lebah tungtung lembur. Bagja, ngagugulung Kingkin, nu mandi getih. Kingkin, sumambat pegat-pegat, “Kang Ba…bag… jaaa…!” Les! Bagja, ngocéak nyacagan jagat. Jumerit nurih langit. “Nyai Kingkiiin…!” Leungeunna tipepereket. Ngeungeupeul ali meneng. Melas-melis, “Akang jangji! Sapasang ali nu jadi saksina. Demi Nyai, akang moal kawin-kawin. Rido, nandangan kingkin saumur-umur. Mugia Nyai, tinemu jeung bagja di ahérat.” Nyuuh, sumegruk. Ngong, sora nu ngagentraan. Ngéngkréng ‘na spiker, “Bapa Subagja Wiguna!” Ngoréjat. Mupusan reumbay cimatana. Cengkat. Kundang payung. Tokroh-tokroh. Nyampeurkeun kana méja, Juru Bayar. Srog. Gutrut, nanda tangan, bukti nampa gajih bulanan, pangsiunna.***
Layung geus mimiti ngempur. Angin ipis ngahiliwir. Marengan kuring nu keur ngagedig mapay-mapay galengan sawah. Lauk hasil nguseup ti wahangan, minuhan koja nu ngagantung dina cangkéng. Lebah tungtung galengan, ngarandeg. Mencrong jambu batu nu ngagolér 'na jajalaneun. Asak. Pikabitaeun. "Kabeneran, keur mah lapar," gerentes haté. Laju dihénggoy bari leumpang.
Ceuli ngadadak asa rebing. Gandéng ku mangpirang dédéngéan. Anu ngobrol, Nu silihgonjakan bari tingcakakak. Rut-rét ka sabudeureun. Taya sasaha. Iwal ti piit-piit nu keur nyaréngclé dina paré. "Sing neuleu atuh, euy, leumpang téh!" Bréh. Sireum hideung keur ugil-ugilan ngaleupaskeun awakna tina tincakan suku kuring. "Aduh, hampura!" gancang sanduk-sanduk. "Kina-kina aing leutik, sangeunahna, siah! Dasar manusa!" Tuluy ngaléos bari ingkud-ingkudan.
Kahémeng can ilang. Lebah dapuran paré, kapireng nu ngabangingik. Bangun nu kanyenyerian. Panasaran. Ditéang. "Ari ilaing kunaon, bet ceurik?" cékéng. "Dasar jalu irung welang, hayang ngeunahna wungkul. Geus kieu mah, cul wé," ceuk Ucing bikang bari ngusapan beuteungna nu keur bureuyeung.
Juragan Dongdang jalma berat beunghar boga budak lima, ngan hanjakal umur juragan Dongdang teu lila. Hartana jadi rebutan budak-budakna. Kabéh pada hayang ngahak. Kuwu jeung kokolot lembur teu sanggup nguruskeun. Nya kapaksa si Kabayan ditéang. Ceuk si kabayan dina hiji riungan. “ Juragan Dongdang téh ngumpulkeun hartana meunang hésé cape. Ku sabab kitu maranéh gé kudu capé heula! Carana maranéh kudu ngumbara kanu jauh. Saha nu pangpandeurina balik ti pangumbaraan, éta jalma kaasup pangkuatna. Jadi nu pangkuatna éta anu hak pikeun narima kabéh warisan. Kumaha satuju!?” “Satujuuu…!” Ceuk budak-budak juragan Dongdang réang. “tah ayeuna mah sakabéh harta dicekelan ku uing, wayahna satungtung maranéh can mulang mah, hartana kadahar ku uing? Buruh nungguan!”.
Ti harita kabéh budak juragan Dongdang ingkah ti lembur. Euweuh nu balik deui sabab kabéh pada hayang pangpandeurina!
Dua jirim rerencepan. Belesur. Lep. Creb. Paser nanceb kana tihang.
"Saha éta?" koréjat. Rekét. Jleng. Bah Dira geus nangtung di buruan. Wiangsih jeung Nini Uti, tingkoréjat.
"Rancingeus kénéh, Dira!" ceuk Ki Sarkam. Langsung narajang. Hiuk. Lep. Des. Goak.
"Jadah siah!" Ki Sarkam ngajarigjeug.
"Geuning silaing, Sarkam?" Bah Dira taki-taki.
"Heueuh déwék!. Mana Si Uti. Moal teu rayud ayeuna mah, euy!" bari luncat. Kadéngé Nini Uti nyikikik. Jorélat. Jleng. Hiuk. Rikat Bah Dira jingkrak. Lep. Jebrod. Peureup ngahanca gado, tuur nunjel hulu angen.
"Gélo siah!" bru. Sudinta nu titadi lalajo, metakeun sumpitna. Sret. Belesur. Paser nyiriwik.
"Awas, Abah!" belewer. Hiuk. Plas. Paser sapat. Disabet balati Wiangsih. Jleng. Clé. Clé. Wiangsih jeung Nini Uti luncat méh bareng. Ki Sarkam colohok. Carita lawas ngolépat. Jajantungna ratug.
"Ut, Uti...?" teu sadar..
"Enya. Uti rayud!" teugeug. Ki Sarkam nyolongkrong. Wur. Goak.
"Jadah, panas!" Ki Sarkam ngagorowok. Nungkupan beungeutna. Diséblok tampolong luah.
Unggal ngaliwat ka sasak éta Néng Rukmini sok nyadakeun klakson motorna. Malah batur mah sok rajeun ngalungekun roko atawa duit récéh sagala.
Kajadian modél kitu téh cenah mah ti saprak Néng Rukmini nu piisukeuna rék dirapalan ringsek tabrakan jeung toronton nepi ka tiwasna di dinya. Percis di tengah sasak éta pisan.
Kriing! sora telepon.
"Haluuu?"
"Haluuu, juga! Pangmilariankeun info tentang vértigo dina internét"
"Vértigo, kitu?"
"Enya meureun. Da sirah téh jejedudan tarik, bari tingsariak tina punduk nepi kana tonggong"
"Oh, sanés. Éta mah paling gé karena strés."
"Kunaon nya ubarna? Dagorkeun kana tembok kitu, nepi ka bencar. Ngarah paéh sakalian"
"Tiasa. Tapi mening cobian heula ngagorok beuheung jelema ku botol nu dipeupeuskeun téa!"
"Heueuh, sigana bakal longsong ku éta mah"
Klik!
Saur Bapa, hirup téh kudu pikaresepeun batur. Dépé-dépé handap asor. Ulah wanian, kudu éléhan. Téangan pikaresepeun batur. Soméah, daréhdéh.
Saur Bapa, hirup ulah sok panasbaran. Adigung agul ku payung butut. Kudu nété tarajé nincak hambalan. Tungkul ka jukut tanggah ka sadapan.
Diregepkeun. Nyerep meureun. Di lembur boh di sakola, alhamdullillah loba batur. Loba nu resepeun. Jeung nu gagah akrab, jeung nu lémbon dalit. Ku ménak dihiap ku sasama dipiwanoh. Teu weléh guyub jeung ngéléhan, kajeunan. Najan sering naker meper kaambek ku polah sawatara urang.
"Héii..pendék!" peletak sirah ditéké. Ukur ngalieuk. Seuri.
Balik deui. Moyok deui. Néké deui. Seuri deui. Kitu jeung kitu.
Geus kasabaraha balikan, getih naék kanu sirah. Karasa panasna. Ngagegedurna. Beretek lumpat. Nu moyok burak. Diudag. Satakerna. Ditungtung kelas beunang. Didéngkék. Diperekpek sirahna.
"Sia lalaki aing awéwé. Sia jangkung aing pendék, moal ieuh ditarajéan!" cekéng ngageter.
Saur bapa, lamun dihina tong sok mangadu. Teu wani cicing. Wani lawan. Kuring wani, nya dilawan.
Bang Yandi, Direktur Kantor Advokat Yandi, SH & Partners, ménta tulung ka kuring jeung Yusi supaya nganteur Mister Sarjoh Sanneh, anggota International Lawyer Club, urang Afrika Selatan, ka Kota Gedé, rék meuli perhiasan pérak, jangeun oléh-oléh. Di mobil, manéhna leuwih loba ngajak ngobrol kuring. Silih tukeur kartu nama.
“You are sundanese, aren’t you?” Imut, némbongkeun huntuna anu bodas nyacas, kontras jeung kulitna anu hideung, tapi manis.
“Yeah.”
“The Sundanese girls are very beautiful.”
“Sure.”
“Supple, too.”
“Exactly.” Atoh. Pung, irung ngapung.
“But you aren’t like Sundanese,” manéhna ngomong deui.
“Why?” Kuring kerung. Panonna nu bolotot neuteup seukeut.
“You look tomboy, rigid, and so fierce.” Kuciwa. Pluk, irung ngepluk.
Catatan :
“Anjeun urang Sunda, nya?”/ “Enya.”/ “Wanoja Sunda téh gareulis.”/ “Tangtuna.”/ “Soméah oge.”/ “Tepat.”/ “Tapi anjeun mah teu jiga urang Sunda.”/ “Naha?”/ “Katingalina jalingkak, saklek, tur galak pisan.”
Saur sepuh baheula, luang ka tukang kundanganeun. Eunteung tineung keur ka hareup, nu bakal kasorang. Luyu nuturkeun jaman. Tapi teu kitu keur Dalem Brata mah. Jaman kudu angger waé. Anjeunna nuju calik ngalonjor dina korsi males bari maos koran. Dastar meulit ngahaneutan tenggekna. Ngajeblag jenenganna dina témbok : Radén Adipati Aria Brata Kusumaningrat. Wedana manten. Teu lami ngagentraan réncangna.
“Rasmiiii...! Sauran Ibu Dalem sina ka dieu!”
“Nuju netepan Asar Ibu Dalem mah” walon Rasmi jagreug nangtung.
“Geus sabaraha lila manéh gawé di dieu, hah?”
“Ampir sataun!”
“Ampir sataun? Geuning kitu peta kénéh disaur ku Dalem! Hayoh balikan deui! Tah, kudu kitu, deuleu!” saur Dalem Brata ningal Rasmi sideku bari nyembah.
“Ayeuna sauran Aom Dénta sina ka dieu!”
“Sumangga Gamparan!” walon Rasmi. Cong nyembah. Laju leumpang ngeteyep bari nulak cangkéng. Bujurna digutak-gitek kawas éntog. “Astagfirullah...!” Dalem Brata istigfar. Socana teu lésot neuteup bujur Rasmi. Prang! Gelas susu nu dicepengna murag.
Langit alum, hujan sabregbregeun. Teu hayang ingkah. Cur cai ti langit maseuhan awak nepi ka jibrug. Nangtung kénéh, di dieu. Pikiran, haté, pinuh ku rasa kuciwa. Lain ukur raga 'nu rancucut, batin ogé kumusut. Cimata kuring, nyamuni diantara cai hujan. Di langit gelap ngabéntar, hujan beuki ngagebrét. Saacan meunang kaadilan, teu hayang ingkah ti pakarangan ieu, kajeun! “Ma, hayu lebet, ulah huhujanan sapertos kieu. Urang antosan Kang Ganjar nyandak iber saé ti Pangadilan. Sok sanaos ukur kwitansi nu aya, bumi ieu nu Ema. Tangtos moal ku sasaha, Ma, moal ogé ku maranéhna.” Minantu ngolo. Hing ceurik, haté raca. “Atin, dimana atuh ari kaadilan?” Minantu neuteup. “Hayu, Ma!” Leungeun mantu ngaléng kuring. Cimata disusutan. “Ma, Dédé baong, nya?” incu ‘nu tadi keur diasuh, geuning aya kénéh di tepas. Kuring gideug, laju nangkeup manéhna pageuh pisan. “Henteu, kasép. Sing pinter nya, Cu, sing aya milik jeung rejekina,” cekéng bari ngusapan sirahna.
“Ang! Panonpoé nu ayeuna téh, naha sami sareng nu kamari?” Nu nyalandé na dada, tumanya. “Asa teu perlu dijawab.” cékéng, jero haté. Diantepkeun sajongjongan. Laju mairan.
“Enuuung,” halon.
“Kaah?”
“Apanan di dunya téh papasangan. Nu lahir tangtos pupus, nu datang tangtos undur.”
“Janten simpulna kumaha atuh?” ogo. Rémana pageuh nyepeng réma kuring. Lemes. Haneut.
“Kahirupan téh muter, Geulis. Cobi tengetan nami-nami dinten, tanggal jeung taun. Gunta-ganti nya?”
“Muhun. Aya teu nya Ang, nu teu datang jeung nu teu miang?”
“Aya Geulis..”
“Naon téa Aang?”
“Pan ayeuna nuju dilampahkeun ku urang duaan”
“Maenya? Naon buktosna?”
“Ti mimiti lumangsungna kahirupan nepi ka kiwari jeung engké jaga. Apanan didadasaran ku Si Éta. Teu kabayang mun ku nu sanés mah. Pisakumahaeun teuing jadina.”
Rangkulan karaos pageuh. Mingkin geugeut. Lir gula jeung peueut. Sagalana jadi éndah, najan kumaha baé wanda sareng rasana.
Si Sarkum. Jelema kagégéloan ku Néng Ningrum. Kabogoh nu sapruk-prukeun kawin. Ninggalkeun manéhna waktu lalajo wayang. Bébéja rék meuli ubar. Didagoan. Lebeng teu embol-embol. Wanci sakeudeung deui subuh. Wayang geus wekasan.
Si Sarkum kukurilingan. Panasaran. Ngadeukeutan panggung. Jengok! Néng Ningrum kapireng. Ngageubra dina lahunan Lalaki maké iket. Nyel ambek. Ngagidir. Ngagorowok satarikna. Nepi ka pegat urat sarap. Si Sarkum jadi owah. Ungal nempo awéwé. Kecrot! Nyiduh ka luhur.
Diubaran ku Ki Imung. Teu daék cageur. Ki Imung ngarasa jéngkél. Reup. Mepet panca indra. Rét. Ka luhur. Belesat! Ki Imung Ngajomantara. Luhur langit. Ki Imung bengong. Nempo Néng Ningrum kokojayan di lautan ciduh jeung Si Astrajingga.
Ulah ceurik... tong diceungceurikan...
Tarimakeun jadi randa...
Akang réla jadi duda...
Da geuning kieu kuduna...
Urang teu bisa kumaha...
Acih budak kelas 3 teu eureun ngahariring, bulak-balik jiga nu katalimbeng.
Inilah akhirnya harus ku akui...
Sebelum cintamu semakin dalam...
Maafkan diriku...
Tak bisa setia...
Walaupun ku tahu...
Cintamu lebih besar darinya...
Tambeurieun Acih, Inah tétéhna nu mangkat rumaja ngalagu ngagokan Acih. Bi Icah nyénghél nyerangkeun dua anakna nu ker hahariringan bari teu eureun ngusapan cipanon nu juuh, inget salakina nu kabéngbat rangda anyar.
Srangéngé moncorong. Sisi sumur, Odin nyeuseuh. Unah, moékeun papakéan baseuh. Dina tempatna. “Nyiar gawé atuh sia téh, Odiiiiin……! Ngarah teu ripuuuh…!” Unah sosorongot. “Gawé naon, nya?” Odin kalem. “Naon wé, pokona munyekil.“ nyorongot deui. “Manéh daék boga sakali jadi garong?” Odin nangtung. “Kajeun! Nu penting réa duit. Sirik, aing mah ka Rusmiati. Unggal minggu diajak ka bioskop ku salakina. Dahar di réstoran. Ari urang? Ukur jang ngéjo gé kudu unjak-anjuk. Rék kumaha mayarna?” beuki nyorongot. “Unah, salakina Rusmiati téh koruptor deuleu! Bakal urusan jeung KPK, Tah!” nyampeurkeun Unah. “Teu paduli! Nu penting, bisa ngabagjakeun pamajikan.” molotot. “Ngabagjakeun ukur ku duit?” Odin leuwih molotot. “Éta nomer hiji!” tandes Unah.“Gustiiiiii….!” Odin gogodeg. “Sing sabar, Odiiiiiin…,” Tihang popoéan ngagorowok. “Ciciiiiing…! Popoéan mah montong pipilueun!” Odin nyentak. “Matakna cicing siga déwék. Odin téh keur sénsitip, bro.” ceuk kutang lagedu, anu nyampay. “Sia ogé ngajedog!” sarua disentak. “Horsééé! Uing mah teu pipilueun, euy!” ceuk sumur.
Basa inbok rabul ménta adpis ngeunaan cinta. Nyimas Nénah kawalahan. Antukna nyieun catetan. Ditégkeun ka kabéh nu inbok.
Yén cinta téh sarupa jeung lauk. Rék, digoréng, dipais, dibeuleum, diacar pék téh teuing cenah. Ngan kudu ati-ati ngadaharna. Ulah salah. Rék huluna heula hempék,beuteungna heula der, buntutna jug. Keur ngadahar kudu apik, bisi manggih cucuk leutik. Bisi kabeureuyan. Da cucuk gedé mah piraku teu kadeuleu.
Aya saurang, nepika datang ka imah Nyimas Nénah.
“Ceu, abdi téh seja tataros perkawis cinta wanda lauk.”
“Rék nanya naonna deui? Pan nggeus dituliskeun. Baca atuh ngarah ngarti!”
“Badé naroskeun, ari Euceu teu kantos kabeureuyan?”
“Kungsi atuh! Nepika burial buncelik. Samalah poho hamperuna teu kapiceun. Pait deuleu! Numatak mun cinta wanda lauk, beresihan sing imeut, tuluy presto wé!”
Nyimas Nénah laju ngabantingkeun panto. Horéng manéhna gé can cageur kabeureuyan cucuk lauk cinta. Tuluy tétanus cinta.
Cinta. Taya nu salawasna tingtrim. Aya waé, gogodana téh. Kitu ogé, cinta kuring jeung manéhna. Titin. Loba béja nu daratang. Saméméh tepung deui. Manéhna kitu jeung kieu. Ngagoréngkeun.
Poé Minggu. Diangkir ka imahna. Kolotna hayangeun tepung.
Bada ashar anjog ka imahna. Titin jeung kolotna nyampak, narungguan. "Jang, hampura Abah waktu baheula. Geus titis tulisna meureun." Bapana ngamimitian cumarita. "Abah ogé apal, loba béja nu matak tugenah. Tapi, insya Alloh. Najan randa, Titin moal kurang ti gadis nu parawan, Jang!" pokna deui. Ngarérét Titin. Dibarung ku séréngéh nu rada anéh.
Wanci sariak layung. Di tepas imahna, nu aya balong leutik. Silih teuteup, leleb. "Kapungkur, saparantos akad nikah. Kang Yana, kaserang panyawat jantung, A." Titin cumalimba. "Janten, Enéng téh...?" Kuring kerung. "Muhun, A." Titin némpas.
Layung beureum nyaksian. Antara haté nu ngangres jeung imut kabagjaan.
Sakedét nétra dunya jadi poék mongkléng. Lampah jadi pugag. Hemar-hemir loba kagimir, honcéwang réa kamelang. Padahal rarasaan karék bieu nyawang éndahna purnama. Mawa hégar kana manah, mawa tingtrim kanu ati. Dosa naon? Salah Naon? Tumanya ka diri sorangan. Ngaguar lampah katukang, nyaliksik diri, bisi aya lampah melengkung bekas nyalahan, nu ngalantarankeun kudu ngarandapan dodoja nu tumiba dina ieu mangsa.
Nyoba maksakeun ngaléngkah, sugan manggih cahya. Jedak! Neunggar hahalang lampah. “Salah jalan!” Nyarita sorangan. Ngagésér ka kénca, rumpu-rampa kalayan ati-ati, bisi salah jalan nu méngpar tinu mistina. Jeduk! Tuur kabentur. Napas ngahégak, sepi, jempling. Beuki keueung, pikiriran tambah baluweng.
Teu pegat harepan, masih aya tanaga sésa keur ngaléngkah. Sugan jeung sugan gancang manggih jalan. Sugema, basa karampa jalan kaluar. Bray! Lawang muka. Naha diluar mah caang? Rét ka luhur. Gebeg! Olohok, panon molotot. Geuning listrik téh pulsana béak!
Bada ashar. Motor keur dihaneutan. Jok dibulen kardus, keur tilam deklit. Nu pinuh ku mangrupa asesoris henpon. Aya casan, batré, hedset, jeung sajabana. Ngahaja indit soré, ngarah nu boga kontér keur nyalsé. Helm beureum geus koléas, unggal poè nahan panas. Nyéngclé na sirah nu geus aya huisan sanajan opat lambar. Geuleuyeung. Ngarah ka kulon. Ka kontér nu pangtungna heula, sésana éngkè bari mulang. Nepi kanu dijugjug wanci sareupna. Ngobrol sakeudeung terus milu sholat. Amitan. Haté rada kuciwa. Mapay jalan balik , eureun-eureunan unggal manggih konter. Sumanget ngendoran, harepan bèda jeung kanyataan. Nepi ka imah jam sapuluh peuting. Ceg. Ngangkat deklit. Aya sora ting cirihil. Bareng jeung kaluarna tilu budak leutik garundul marawa kanjut kundang.
"Mang, ieu kanggo Mamang.. Rejeki ! " ceuk nu rada gedè ngasongkeun duit. Bareureum.
Pletak ! Pletak ! Pletak !
Tiluanna ditèkèan. Ting puringis. Bari ngarusapan huluna sewang- sewangan.
"Lain nampik rejeki, tapi éta lain milik Mamang, mending balikkeun deui.. ! Da batur gé sarua butuheun"
Pledug. Les. Barudak gundul ngaleungit. Seurina mah kadéngé kénéh.
Leuweung simpé, taya gorowok jiga basa poé mimiti. Ukur sakali gaur sora maung tengah peuting ditémpas silih segrokna bagong. Jep. Sora Surili ngiles. Gajah tiap ngaliwat mawa alat dangadutan. Gambar-gambar sésa kampanye ukur narémpél dina tatangkalan. Pangeusi leuweung sibuk kukabutuh séwang-séwangan. Teu hayang apal dimana maung, gajah jeung surili. "Da geus tangtu tanggal dalapan", cek kuya. Kecebur kana leuwi. Tiap keceburna anu kadéngé. Sakali. Teuing dimana hanjatna. Ti kajauhan cungungung ajag ulas elis. Lewang nambah geueuman leuweung. Rombongan gajah anu terus nikreuh, nepi ka hiji lamping. Eureun. Mukaan tali nurun-nurunkeun sound sistem. Maung ngadepong di luhur lamping. Nyurucudkeun cipanon. "Naha Aing kudu dipilih deu jadi Raja leuweungi?", gerentesna. Panonna ceuleunyeu ninggali pangeusi leuweung anu teu pernah miroséa kana lambaran sora nu ngalanglaung di tiap tangkal kai mahoni.
Balé désa geus pinuh. Ngahaja ngampar alketip béh 'ngariung' ilaharna di lembur. Abah jeung Kabayan géh di ondang. ''Aya naon Bah sinarieun aya riungan di Balé désa?'' ceuk Kabayan. ''Ngadéngé mah aya gegedén ti dayeuh Kabayan! Ngadon silaturahmi ka lembur urang'' jawab Abah. Sabot lempang ka nu di tuju, sapaparat jalan katempo baliho nu aya gambar jalma keur imut. Gombal! gerentes haté Kabayan. Di tonggéngan ku aing...
Anjog ka Balé désa, guk-gék di sisi. Kabayan ngahaja rada misah ti Abah. Henteu diuk dina samak. ''Kabayan diukna kana samak, ulah disisi!'' Pa Kuwu nu calik ngaréndéng jeung 'tamu kahormatan' ngagupayan Kabayan.
''Cekap Pa Kuwu, abdi tos mekel samak ti rorompok'' jawab Kabayan rengkuh.
''Mana? Geuning teu diuk 'na samak?'' Pa Kuwu panasaran.
''Ieu nun!'' tembal Kabayan bari ngébréhkeun bujurna. Sirahna rada handap saeutik ti imbit. Katémbong aya samak sacewir nutupan duburna.


text:
Kasusastraan sunda wancahna tina kasusastraan. Asalna tina kecap “su” anu hartina alus jeung “sastra” anu hartina tulisan atawa karangan. Jadi kasusastraan teh hartina karangan anu alus. Alus kumaha?
Karangan anu kaasup kana kasusastraan bisa ngahudang rasa hate ngadidik budi nepi ka anu maca teh kapangaruhan. Loba kajadian anu maca karangan anu alus tibarang mimiti dibaca teu dilesotkeun satacan anggeus macana. Aya deui kajadian anu maca lalakon sedih, make nyurucud cipanon. Teu sadar yen anu dicaritakeun dina karangan teh kadar carita teu aya kanyataanana. Kitu deui upama maca lalakon anu piambekkeun, pikangewaeun, pikabungaheun, jeung sajabana gede pisan pangaruhna kanu macana.
Basa nu dipake kunu ngarang disebutna basa bujangga. Kecap-kecapna makna biasa bae ngan kusabab bisa nyusunna nu dicaritakeun teh eces, ebreh dina pikiran nu macana.
Anu ahli kana ngarang karangan anu alus kitu disebutna bujangga, ahli basa atawa ahli sastra. Kusabab kitu sok disebut oge sastrawan. Kasusastraan Sunda Kasusastraan sunda wancahna tina kasusastraan. Asalna tina kecap su anu hartina alus jeung sastra anu hartina tulisan atawa karangan. Jadi kasusastraan teh hartina karangan anu alus. Alus kumaha? Karangan anu kaasup kana kasusastraan bisa ngahudang rasa hate ngadidik budi nepi ka anu maca teh kapangaruhan. Loba kajadian anu maca karangan anu alus tibarang mimiti dibaca teu dilesotkeun satacan anggeus macana. Aya deui kajadian anu maca lalakon sedih, make nyurucud cipanon. Teu sadar yen anu dicaritakeun dina karangan teh kadar carita teu aya kanyataannana. Kitu deui upama maca lalakon anu piambekkeun, pikangewaeun, pikabungaheun, jeung sajabana gede pisan pangaruhna kanu macana. Basa nu dipake kunu ngarang disebutna basa bujangga. Kecap-kecapna makna biasa bae ngan kusabab bisa nyusunna nu dicaritakeun teh eces, ebreh dina pikiran nu macana. Anu ahli kana ngarang karangan anu alus kitu disebutna bujangga. Ahli basa, ahli sastra. Kusabab kitu sok disebut oge sastrawan.
Karangan para punjangga aya dua rupa, nyaeta basa ugeran, puisi jeung basa landaran (prosa). Loba pisan karangan sastrawan sunda, prosa oge puisi. Kawasna di bale pustaka mah araya keneh sarta loba karangan sastrawan sunda, kawantun dipiara dihade-hade.
Karangan anu panjang dina basa ugeran disebutna wawacan nyaritakeun nu ngarang dina wawacan make pupuh-pupuh kinanti, Sinom, Asmarandana, Dangdanggula, Landrang, Sambang, Maskumambang, Pangkur, Magatru, jeung sajabana.
Saba wawacan teh, diantarana aya wawacan Panji Wulung. Wawacan Munding Laya Dikusumah, Wawacan Purnama Alam, jeung sajabana. Anu kusim kuring kungsi dibaca sabagiannana nyaeta wawacan Purnama Alam. Kagambar dina pikiran jelas geulis kawanti-wanti, endah kabina-bina sarta tandang gandang pertentang, Putri Jin Ratna Suminar, kitu deui kacipta kasepna Purnama Alam anu dilalalakon keun dina eta wawacan. Eta wawacan purnama alam 12 jilid karandel. Kagambar kumaha panjangna eta carita.
Kabiasaan urang Sunda baheula sok maca wawacan, pikiran macana dihariringkeun make lagu buhun saban-saban pupuh, anu sejenna ngariung ngadarengekeun.
Tos heula urusan eta, ayeuna urang nyaritakeun basa ugeran. Basa ugeran teh nyaeta karangan anu kauger ku aturan-aturan. Anu kaasup kana basa ugeran nyeta: pupuh, sisindiran, wawangsalan, jeung sajak.
Pupuh raket pisan kaitannana jeung lagu. Dina hiji pupuh sok aya sababaraha lagu, ari lagu-lagu anu sairna teu kaasup kana pupuh, disebutna kawih.
(Hanca)


text:
Hasil Pencarian
Hasil pencarian untuk kata kunci kakurangan (3)
- Misi Seni Ka Luar Negri, Antara Potensi Jeung PromosiKu: Nano S.
7 Jan 2003 - 12:20 am
Taun genep puluhan mun aya misi seni kasenian Sunda ka luar negri, biasana sok diwakilan ku seni tari, pangpana tarian karya ti Tjetje Somantri. Nu jadi panangkesna ti Jawatan Kabudayaan, salaku lembaga pamarentah nu gede wibawana ka balarea, pangpangna keur para seniman. Para penari anu dipilih keur jadi anggota misi kesenian, tangtu wae lolobana para penari anu sok latihan ti Jawatan Kabudayaan, kitu deui para pangrawitna (nayaga). Kusabab eta misi kesenian teh digabung jeung kesenian daerah sejen, anggotana biasana tara pati loba, komo pangrawitna mah dipilih nu pokona bae. Upamana juru kendang, rebab, jeung sabaraha urang tambahanana. Kakuranganana sok dibantuan ku seniman Jawa, anu biasana leuwih kumplit anggotana. Ngaran misi kesenian sok disebut misi kesenian kepresidenan, sebab ieu kagiatan teh mangrupa wakil nagara Indonesia, dina ngarakutkeun hubungan jeung nagara luar, kaasup upaya mintonkeun kabinangkitan kasenian di Indonesia anu Bhineka Tunggal Ika. Salian keur kagiatan misi seni ka luar negri, ti Jawa Barat oge remeh ngeusian acara di istana negara keur ngahibur para tamu ti luar negri. Para penari anu sok mindeng di istana negara, biasana sok meunang landihan penari istana.
- THE CELESTINE PROPHECY(Manuskrip Celestine anu medar Konsep Evolusi Manusa jeung Kamanusaanana)
25 Apr 2002 - 3:54 am
Buku The Celestine Prophecy, karangan James Redfield ditarjamahkeun ku Alfons Taryadi. diterbitkeun ku Gramedia Pustaka Utama, 1999, citakan ka-3 kaitung buku nu laris, malah loba panganutna, kaasup di Indonesia oge. Ceuk beja mah ieu buku teh gambaran tina pamadeganana kelompok Greenpeace, anu miharep kapiarana lingkungan alam di sakuliah bumi.
Pamadeganana miang tina alam transenden - spiritual - pangpangna kamekaran spiritual personal anu cenah boh ku elmu pangaweruh, ku filsafat malah ku agama oge hal nu transenden spiritual ieu teh can bisa katerangkeun kalawan eces. Aya udagan anu dasar pisan nu rek dihontal ku The Celestine Prophercy nyaeta perlu ayana definisi anyar, pangpangna nu ngeunaan HAKEKAT TUHAN jeung HUBUNGAN URANG JEUNG TUHAN (kaca:51)
- Dongeng Sasakala: MAUNG LEUTIK CANGKENGNA
11 Apr 2002 - 3:35 am
Ceuk beja, cenah baheula mah maung teh antara cangkeng jeung dadana teu sabaraha beda, ampir sarua bae gedena.
Dina usum paceklik dihiji leuweung, sasatoan kungsi ngarandapan kakurangan kahakanan. Sagala bubuahan, beubeutian, katut ka jujukutan oge gararing, sabab halodo banget.


text:
Kakara bieu kuring tepung bari terus wanoh ka diri sorangan, bet jadi rus-ras kana sagala rupa kajadian waktu bitotama jeung kejemna kahirupan. Dengdem, ceuceub, sebel, cua jeung cimata, pagaliwota dina dada salila genep usum. Lelembutan bet ngadadak ngalayang ka lebah pilar-pilar jungkiringna karang ditengah-tengah sagara, bra-bru rarubuh kateunggar motahna ombak kahirupan. Hiji-hiji ancur marengan diri nu lumpat ngajauhan kejemna mangsa.
“Emh, béhna mah aing nu dicipta tina cai, seuneu, hawa, taneuh jeung beusi nu dipatri handapeun samoja dina mangsa sareupna….” Gerendengna, tina kongkolak panonna aya nu ngalémbéréh.
Ras kana adegan demi adegan nu kungsi jadi profesina, adegan demi adegan dina blue film, silih keukeupan, bari digalentoran, bet asa motrét diri sorangan bari teu ngatur asa, ngandelkeun diafragma jeung baranyayna lampu blitz dina manggsa hujan maseuhan melegmegna peuting. Raga ngadadak gumeter diharudum simbut konéngna pare, ateul ngagarayam ka sakujur raga.
“Gusti….” Gerendengna bari nyusupkeun beungeut kana bantal.


text:
Aki-aki = lalaki nu geus kolot pisan
Baleg tampele = mangkat beger, wani di tukangeun, ari di hareupeun era keneh
Bijil bulu mayang = saharti jeung baleg tampele
Budak = anak jalma nu can baleg
Budak gumelo = budak nu can boga jeujeuhan (pikiran) lantaran budak keneh, kira-kira umur 2-4 taun
Budak kamalole = budak nu nurutkeun kapercayaan baheula kudu diruat, lantaran aya tanda wisnu (tanda bodas) dina awakna, biasana rarungsing teu daek cicing bari teu kanyahoan naon sababna atawa kasakitna
Budak pahatu = budak nu geus teu boga indung (ditinggalkeun maot)
Budak yatim = budak nu geus teu boga bapa (ditinggalkeun maot)
Budak pahatu lalis = budak nu geus teu boga indung teu boga bapa
Bujang = lalaki nu geus baleg tapi can kawin
Bujang jengglengan = jajaka tulen
Bebeureuh = kabogoh (lalaki)
Bebene = kabogoh (awewe)
Cawene = parawan, awewe anu can kawin
Cetuk dawuk = jalma nu geus kolot, buukna geus meh kabeh bodas jadi huis
Duda = lalaki nu kungsi boga pamajikan tur can kawin deui
Galak sinongnong = budak lalaki nu mimiti aya sir ka awewe (sarua jeng baleg tampele, ngan geus rada aya kawani)
Kolot = jalma nu geus cukup umur, leuwih ti tengah tuwuh
Kolot sapeuting = jalma kolot nu euweuh kanyaho (bodo), diupamakeun ka orok nu kakara dijurukeun sapeuting
Kokolot begog = jalma nu nyanyahoanan kawas nu geus kolot, nyeta-nyeta kalakuan kolot
Kontrong-kontrong = jalma nu geus kacida kolotna, leuwih ti aki-aki
Lanjang = awewe nu can kawin
Ngomboan = lalaki nu mimiti beger ka awewe, sorana ngagedean
Parawan = cawena, awewe nu can kawin
Parawan jekekan = mojang tulen
Randa/ rangda = awewe nu geus diserahkeun atawa ditinggalkeun maot ku salakina
Randa bengsrat/ kulanjar = randa nu saenyana parawan keneh, can sapatemon jeung salaki memeh diserahkeun
Sengserang panon = parawan atawa bujang nu keur meujeuhna resep nenjo, resep naksir
Tengah tuwuh = jalma nu umurna kira-kira 40-45 taun
Turun amis cau = parawan nu mimiti beger


text:
Dina Lapak
Fiksimini Basa Sunda
Fikmin # Ngobrol #
Panggih di jalan jeung manéhna nu kungsi ngeusian haté. Dideukeutan. Rék ngedalkeun kasono. Ngaréndéng. Maling rérét. Lieuk. Nyéh imut. Sérédét.
Rék gagaro hése, ongkoh teu ateul. Hayang ngajorowok, ngan sora kabawa angin. Nu diajak ngobrol sakapeung teu nyambung. Ngawanikeun nanya, susuganan, “Dupi Nenti, ayeuna tos nikah teu acan?” kuring ngagaléong. Manéhna ngagibeg, siga ngahuleng, “Nembé gaduh hiji, yuswana sataun”. Beu! geus kawin gening. Kapiheulaan batur.
Manéhna ayeuna mah jongjon, neuteup ka hareup. “Aa, atos heula nya ngobrolna, Nenti tipayun.”, méngkolkeun harepan, “Muhun atuh, ati-ati di jalan nya!”,ngajauhan. Ah, Teu nyalsé ngobrol téh, caba karéwong kunu raéng tukangeun, “Montong ngagokan batur atuh! Rék ngawangkong mah di imah, tong di jalan raya! Picilakaeun!” ceuk nu tatadi nglaksonan, bari ngabadug kana spion.


text:
Dina Lapak
Fiksimini Basa Sunda
Fikmin # Sésa Carita Agustus #
17 Agustus 2011. Serah bongkokan. Teu bisa menyat. Katalikung tugas. Skédul wajib, Weekly Inspection. Gawéna mah teu pira, saukur ngontrol, atawa ngaropéa kabel listrik jeung trafo nu rusak. Nu matak aral, jarak nu ditempuh bisa sapoé jeput. Réngsé ngontrol pasti ngulahék kacapéan.
Sora CB ngaberekbek. Gathering 8 troublespot. Biur ngudag laporan. Ti kajauhan kapireng dua jalma keur ngarungan kabel. Di deukeutan, laju mabur. Satengah jam paudag-udag. Mentok di Gate 17, diranté. Motor muih, nyanghareup, Bapa jeung Anak. Mesinna ngagaur nangtang. Hamham jero haté. Ditubrukeun, mangpaurkeun. Turun néwak malingna, sieun pakarangna. Kerung mikir.
“Steve, mana toa?”
“Yeuh!”
“Baraya! Kuring teu niat néangan musuh…Alungkeun kabelna! Ké dibukakeun Gatena! Urang daméy wé, kumaha?” Maling silih pelong sajongjongan.
Lung, kabel. Lalaunan nyisi. Kuring kaluar, muka Gate. Berengbeng, motor kabur.
”Nuhuuun!” Ninggalkeun gorowokna. Bagja rasa, taya nu cilaka.
17 Agustus 2014. Ěta budak meunang Voucher Belanja, OB teladan. Bapana dipercayakeun ngolah tegalan tukangeun Camp.


text:
naon tah hartosna lambang maung, naha kunaon bet janten lambang SUNDA? langkung ti eta pami nerangkeun data kdah objektif ulah teras dipapalerkeun ku komentar nyalira!Tah eta hartosna dadang kimun maca teu maos info ti sim uing, na ti babahnaheula ogen…. barina ge nu disebat pajajaran teh … pan entos diterangkeun. .. mimiti disebat PAKWAN PAJAJARAN = Pakuwuan nu ngajajar ti wetan nepi ka kulon, cing naon margina? kieu: Pakwan = pakuwuan = pa-kubu/kuwu= an ku harti tina basa na nyaeta kombinasi imbuhan awalan [pa-] + akhiran [-an] > pa + an didieu nunjukkeun tempat atanapi wewengkon; ana kuwu= kubu = pertahanan; pon kitu pajajaran oge tina pa – jajar – an > maka berlaku hukum yang sama atas imbuhan [pa] dan [an] > tempat, wewengkon anu ngajajar > dengan pengertian pusat karajaan anu ngajajar ayeuna kanyataan SAJARAH > PAKWAN PAJAJARAN dicantumkeun mimiti pisan teh dina prasasti (piteket) Kebantenan, kalimatna kieu: “… Sri Baduga Maharajadhiraja Sri Sang Ratu Dewata Ratu haji di Pakwan Pajajaran… ” janten hartosna Pakwan Pajajaran teh dianggo ku anjeuna mangsa pamarentahan anjeuna (Ratudewata= Jayadewata = Rd.Pamanah Rasa); oge disebatkeun dina prasasti anjeuna pakuwuan anu ngajajar teh saparah jalan gede ti wetan ka kulon) margi Rd Pamanah Rasa teh nampi TAHTA KAJENENGAN karajaan GALUH – Kawali ti ramana (Rahiyang Ningrat Kancana Sang Mokta ring Gunatiga sareng Eyangna Wastukancana Sang Mokta ring Nusalarang) sareng TAHTA KAJENENGAN SUNDA anu di Pakwan ti Mertuana (oge nu janten Paman anjeuna) Tah puseur dayeuh Sunda Pakwan sareng puseur dayeuh Galuh Kawali anu ditampi kuanjeuna teh janten ngahiji dalam kesatuan pamarentahan politik Karajaan (PANJI KEKUASAAN) PAKWAN PAJAJARAN ngan anjeuna anu nampi ieu… kumargi kitu Sri Baduga Maharajadhiraja Sri sang Ratu Dewata Ratu Haji di Pakwan teh kawentar SILIWANGI pang-mulya2na nagara aman tentram silih ajenan baik dari IPOLEKSOSBUD, salajengna ku pangarti anu motekar kiwari, SILIWANGI teh seakan2 identik hanya dengan Jayadewata margi anjeuna pisan raja anu ngangkat oge sekaligus “sealed” KEBESARAN TERAKHIR KERAJAAN SUNDA saatos anjeuna pupus ….. nya Sunda ngawitan pareum….. cag AMBU
-
« Home
Kaca
-
Katagori
- Katagori
-
Arsip


text:
Kagiatan samodel kitu teh geus jiga tradisi taunan. Sarerea ngarasa miboga tanggung jawab pikeun ngareuah-reuah poe kamerdekaan, minangka wujud tina rasa sukur rehna nagara urang geus diparengkeun merdeka. Ti mana biayana? Tadi ge geus dicaritakeun, tara pangangguran aya sponsor sagala. Udunan, sabogana-sabogana. Nu boga duit ku duit. Nu boga tanaga ku tanaga. Nu kabeneran po'os pisan, udunan ku do'a :) Tara aya basa ngarasula. Tukang kuli, belaan pere heula. Nu boga warung, tutup heula. Cindekna, kabeh ngarasa 'wajib' mieling poe kamerdekaan sakadugana.
Ngan beuki dieu, asa beuki tiiseun. Teu jiga baheula. Puncakna mah dina taun ieu. Euweuh kamonesan nu dipintonkeun. Euweuh abringan nu laleumpang muru ka lapang rek upacara. Jelema jiga hare-hare. Ku naon? Duka tah....
Nu aya ngan ukur rajegna tihang bandera di unggal buruan. Ngelebet jiga nu sedih. Alum, semu lungse. Kuring galecok sorangan na jero hate. Palangsiang ieu teh alatan urang ngarasa dihianat ku para pamingpin. Ngarasa diteungteuinganan. Ngarasa diantep tur teu dipalire. Para pamingpin sibuk nguruskeun partey, golongan, kelompok, jeung dirina masing-masing. Sibuk ngarewodan duit anu sakuduna dipake jang kama'muran ra'yat. Der weh parasea diantara maranehna. Pasea ku sabab teu walatra dina babagi duit meunang maok!
Mun kitu, meujeuhna we lamun ra'yat jadi hare-hare. Bongan pamingpin teu bisa dipercaya. Ra'yat jadi apatis. Amanat para luluhur anu baheula guyang getih geusan ngahontal kamerdekaan geu kapopohokeun. Nagara anu sacara 'de jure' geus leupas tina penjajahan bangsa deungeun, singhoreng sacara 'de facto' masih keneh dijajah. Saha nu ngajajah Indonesia kiwari? Singhoreng lain bangsa deungeun, tapi bangsa sorangan, nyatana para pamingpin anu tega meres ra'yatna. Anu katempona siga nu enya melaan ra'yat, sok padahal saukur panipuan!
Jadi, rek iraha atuh bangsa urang bener-bener merdeka? Nepi ka kiwari kuring can manggih kelemeng walonan anu matak sugema. Matak ngangres, matak nalangsa. Lir bandera anu ngelebet semu seunggah. Iraha atuh? Anging Gusti anu uninga. Inna lillahi. (17082011)
Copyright © 2011 - Tata Danamihardja.
Hak Cipta ditangtayungan ku undang-undang. Salira diwenangkeun nyutat ieu tulisan - boh sapalih atanapi sagemblengna - kalawan sarat kedah nyebatkeun sumber sareng ngaran nu nulis. Mugia janten uninga.
Manawi kalandep, mangga tingali seratan sanesna:


text:
Tangkuban parahu
Tangkuban parahu
nangkub dugi ka kiwari
Teu kudu nyalahkeun sangkuring atawa dayang sumbi
Da eta mah legenda dongeng baheula ditatar sunda.
Dina alam kiwari …
Tangkuban parahu mere isyarah
atawa pertanyaan anu kudu dijawab ku urang sarerea.
Conto lajuninglaku manusa
gubrag kaalam dunya ditampanan ku indung beurang
Satuluyna ditangkarakeun.
Sanggeus nangkarak kakara diajar nangkuban
Sanggeus nangkuban kakara diajar diuk
Sanggeus diuk kakara diajar nangtung atawa jungjungan
Sanggeus jungjungan kakara diajar leumpang disebutna lelengkah halu
Sanggeus lekengkah halu kakara leumpang.
Saripati tina ieu legenda …
Urang sunda genah teuing nangkuban bari ruwal rawel
Boro-boro leumpang …
nangtung dina tangtunganana ge can puguh bisa.
Anu matak lamun diajak lumpat ngudag kamekaran jaman
Angger we tingaleun.
Duka nepika iraha …
nangkuban ngeukeupan kekeb.


text:
Parmios, bade ngiring salam2…
Tepat didinten ieu, kaping 29 Januari 2011 bespren abdi tepang tahun. Sanes main2 ieu, tilu puluh eperibodih. Ceunah angka keramat utk wanita.Huehuehue.
Buat abdi, neneng (code name Jangdu) nu ieu geulis pisan. Luar dalam, teu percanten?? Kamana wae atuh. Hehe.
Neneng Jangdu teh, juara nulis, motret, bikin kartu ucapan, edit2 fotona sorangan (not recommended :p), sareng mamam (juara pisan). Owh, neneng ieu oge (tak disangka tak dinyana) juara ngarajut (ihiyyy, cardigan hiji neng tong nu pink nya’).
Tapiiiiiii, buat abdi eta mah bonus. Nu paling heu euh sebenernamah, neneng ieu juara dalam hal persobatan (gaya teu?). Neneng ieu slalu ada mun abdi teh butuh sobat, ceu2rikan bareng, keketawaan berjamaah, atawa cobi2 makanan asik.
Jadi, dihari nu berbahagia ieu, ijinkanlah abdi mengucapkan: wilujeng tepang tahun katilu puluh (sebut trusss) neneng Jangdu nu panggeulisna, pangbageurna, pang sagala gala. Semoga selalu sehat, dapet kehidupan nu berkah, dan cepat berjumpa dengan nu diidam2kan, n nu paling penting deui, smoga selalu bahagiaaaa. Amiin.
Wassallam
Jangtuyangberbahagiakarenamauditraktir
PS. Welcome to the club *hugs* :d


text:
Alhamdulillah, nitis tulis ciri wanci datang mangsa nu sampurna, kiwari urang sadayana parantos cunduk kana étangan taun 1434 Hijriah, saparantosna nété hambalan taun 1433 Hijriah anu moal kasungsi deui. Metik hikmah tina tungtunan hijrah nu utamina mah nyatana ngarobih paripolah awon kanu saé malah mandar ajén diri urang tetep aya dina panyalindungan Alloh SWT. Dina emprona, seueur pangrobéda hirup anu ngahalangan. Nya sawadina satékah polah urang kedah jihad, bajoang, sangkan pirang-pirang pangrobéda hirup téh tiasa kaungkulan.
Islam maparin wejangan sangkan umatna mibanda ajén diri nu maslahat boh keur dirina boh keur balaréa, boh keur kahirupan dunya sumawonna ahérat. Islam teu miharep umat atawa kaomna kuuleun, taya gadag, nepi ka jadi bangbaluh anu lian.
Geusan ngudag éta harepan, Islam --ngalangkungan pituduh Alloh sareng RosulNa-- maparin cecekelan anu upami dilaksanakeun kalayan leres-leres baris kapetik hasilna kaala buahna. Di sagédéngeun éta, kedah apal kana pangrobéda anu tiasa ngahalangan kana tinekananana udagan urang.
Aya sababaraha hal anu sok janten pangrobéda nalika urang ngahontal udagan mibanda ajén diri nu leres-leres Islami, di antawisna baé.
1. Ngarasa hirup ditakdirkeun goréng.
Lamun dina diri urang tos nyampak sikep goréng sangka atanapi ngarasa hirup téh tos ditakdirkeun goréng, sisit kadal baé, moal bagja, moal suksés dina ngudag pangharepan, nya tangtos bakal mareuman ketak urang kanggo ihtiar atanapi ngarobih nasib. Nu padahal mah Alloh parantos ngadawuh yén Mantenna moal ngarobih nasib hiji kaom lamun éta kaom, bangsa, jalmi teu daék ngarobih dirina. Hartosna, sikep geus ditakdirkeun goréng téh awon kacida margi baris nutup rohmat Alloh SWT. Anjeunna ngadawuh nu hartosna:
''Pok caritakeun: Hé, hamba-hamba Kami anu ngaleuwihan wates ka diri manéh sorangan, poma manéh peunggas pangharepan tina rohmat Alloh. Saéstuna Alloh ngahampura dosa-dosa sakabéhna. Saéstuna Anjeunna Anu Maha Pangampura sareng Maha Piwelas.'' (Quran Surat Az Zumar: 53)
Ieu ayat kalayan jéntré mépélingan yén kanggo muslim mah teu kénging peunggas pangharepan nalika bajoang miharep kamaslahatan atanapi ajén diri. Margi, upami can nanaon parantos peunggas pangharepan atuh tangtos moal kénging pahala alias sagala rupi téh baris kateug.
Geusan panceg dina tetekon rohmat Alloh kalayan tapis nyingraykeun pangrobéda hirup nu mangrupi sikep peunggas pangharepan, salamina urang kedah panceg dina ageman kaimanan sareng katakwaan dina hartos anu samistina, nyaéta takwa anu dibuktikeun ku amal padamelan nu luyu sareng pituduh Alloh katut RosulNa. Tumali sareng hal éta, Alloh ngandika dina Al Quran nu hartosna:
''Jeung rohmat Kami ngalimpudan sagala hal. Maka, baris ditetepkeun rohmat Kami pikeun jalma-jalma anu takwa, anu ngaluarkeun zakat jeung jalma-jalma anu ariman kana ayat-ayat Kami.''(Surat Al A'rof: 156)
Saur ki juru pantun:
''Ka Ciladeg jeung Kang Inan,
tigurawil lebah désa.
Cepeng deleg kayakinan,
ulah gampil putus asa.''
2. Kaleuleuwihi
Kaduana, sikep goréng nu sok ngotoran ajén diri téh nyaéta kaleuleuwihi, ngaleuwihan wates wangen anu tos ditangtoskeun ku Alloh sareng RosulNa. Saur basa agama mah isrof téa. Sagala rupi ogé ari kasebatna kaleuleuwihi mah tangtos baé bakal aya mamalana.
Anapon anu sok mangaruhan manusa kana sikep kaleuleuwihi téh taya kajaba anging hawa napsu téa. Rasa manéh mokahaan, hayang punjul ti batur, hayang pangsagalarupana, antukna tigebrus kana jurang tunggul dirarud catang dirumpak. Sangkan urang salamet tina pangrobéda sapertos kitu, mangga urang amalkeun pituduh Alloh nu kaunggel dina Al Quran di handap ieu nu hartosna:
''Hé Anak Adam, prak paké pakéan nu éndah unggal rék asup ka masjid, dahar jeung nginum, jeung poma kaleuleuwihi. Saéstuna Alloh teu misuka jalma-jalma anu sok kaleuleuwihi.''(Surat Al A'rof: 31)
Kitu pangwawadi Gusti ka urang sadayana yén nalika urang baranganggo sok sanaos ka masjid teu kénging kaleuleuwihi. Nya kitu deui barangtuang sareng leueut kedah luyu sareng palanggeran supados salamet da apan parantos aya katangtosanana. Upamina baé, tuangeun sareng leueuteun kanggo kaom muslim mah tos diwatesanan ku hukum nyatana kedah nuang sareng ngaleueut anu dihalalkeun baé, ari anu diharamkeun mah kedah ditebihan. Upami barang anu diharamkeun masih kénéh dikeureuyeuh, éta hartosna kaleuleuwihi téa nu témahna baris cilaka boh di dunya boh di ahérat jaga. Mugi urang mah tiasa nyingraykeun paripolah kaleuleuwihi sapertos kitu.
3. Migawé nu teu mangpaat
Kalan-kalan urang sok tigebrus kana pagawéan mubadir alatan migawé hal anu taya mangpaatna keur ngipuk ajén diri. Dugi ka waktos téh nyérélék teu karaos digunakeun kanggo hal-hal awon siga ngabako nu taya pupurieunana, malah antukna mah ngomongkeun batur, namimah, jeung sajabana.
Jalma iman anu leres-leres miharep kabagjaan dunya rawuh ahérat kedah nebihan padamelan sapertos kitu téh. Upami urang salaku mumin mampuh ngajaga diri tina hal-hal anu taya mangpaatna kanggo ajén kaimanan sareng kaislaman, tawisna urang kagolongkeun ka hamba Alloh anu kenging sinugrah kaom muflih (anu bagja, anu untung) sakumaha pidawuh Mantenna dina Al Quran anu pihartoseunana kirang langkung:
''Saéstuna geus untung jalma-jalma anu ariman mah. Nyaéta jalma-jalma anu husu nalika solatna. Jeung jalma-jalma anu ngajauhkeun diri tina pagawéan jeung omongan anu taya guna.''(Surat Al Mu'minun: 1-3).
Kitu pidawuh Alloh minangka pangwawadi ka sakumna kaom mumin malah mandar nebihan hal-hal anu taya gunana. Nya kitu deui dina hadis, Rosululloh saw. maparin pangwawadi ka urang sadayana.
''Sahabat Mughiroh bin Syu'bah r.a. nyarios: Simkuring kantos nguping Rosululloh saw. sasauran: 'Alloh kacida benduna mun téa mah maranéh migawé tilu perkara: nyarita nu lain-lain, ngamomoré harta, jeung loba tatanya'.'' (HR Bukhori)
4. Pidunya
Kahirupan urang di alam dunya moal lana lamun teu kacumponan kabutuh matéri siga tuangeun sareng leueuteun. Da apan awak nu mangrupa matéri téh kudu dihirupan ku matéri deui. Ngan, teu cukup ku matéri wungkul. Ku kituna, dina nyumponan kabutuh matéri téh ulah kaleuleuwihi ku cara ngapilainkeun bekel ahérat. Cindekna mah ulah pidunya teuing, nyatana paripolah anu samata-mata ngan nyumponan kabutuh kahirupan dunya bari ngamomorékeun bekel ahérat.
Cindekna mah kaom muslim anu leres-leres iman mah teu saé ngukur ajén inajén diri téh ukur ku harta banda, kahirupan dunya, nanging kedah aya kasaimbangan sakumaha pidawuh Alloh dina Al Quran yén jalma iman mah nalika suhud milari bekel ahérat téh ogé ulah lali bekel hirup di dunya. Ieu tawis ayana kasaimbangan. Anapon jejer papagon hirup urang malah mandar aya dina kasaimbangan téh nyatana kedah nyepeng deleg kana papagon katakwaan sakumaha pidawuh Alloh dina Al Quran nu hartosna:
''Hé Anak Adam, saestuna Kami geus nurunkeun pikeun maraneh pakéan pikeun nutupan orat manéh jeung pakéan éndah keur perhiasan. Jeung pakéan takwa anu kacida alus mah.'' (Surat Al A'rof ayat 26)
Tina ieu ayat tiasa dibantun kacindekan yén sanajan jalma bur beureum bur hideung, réa harta bandana, moal jamuga upami henteu dilengkepan ku pakéan takwa. Janten, ngarah teu pidunya, ajén diri urang salamina kedah dilengkepan ku katakwaan.
''Nyoo béas nu si ua,
ka pasar mamawa koja.
Anggo teras acuk takwa,
malah mandar hirup bagja.
5. Teu weléh ngangluh
Teu weléh ngangluh, ngarasa teu sugema, goréng sangka, ngarasa baris gagal jeung gagal dina ngudag kamaslahatan, mangrupi pangrobéda hirup anu mindeng kaalaman nu antukna hirup téh sok gampang kabawa ku sakaba-kaba, gagaléongan teu panceg ngamudi diri.
Kanggo muslim mah paripolah kitu téh éstu kedah ditebihan. Salamina, muslim kedah gaduh sangkaan saé ka Alloh atanapi saur basa ayeuna mah kedah optimistis teu kénging pesimistis. Naon margina? Margi, Alloh baris ngiring kana naon-naon anu disangkakeun ku jalmi sakumaha hadis nguningakeun.
''Abu Huraéroh r.a. sasauran, ngadawuh Rosululloh saw.: Alloh parantos ngadawuh: Kami salawasna ngilu kana prasangka hamba Kami jeung Kami salawasna ngukuntit manéhna salila manéhna inget ka Kami. Demi Alloh, saestuna Alloh leuwih atoh narima tobat hambaNa ngaleuwihan kasugemaan hiji jalma anu manggihan deui barangna anu leungit di leuweung geledegan. Jeung singsaha anu ngadeukeutan Kami sajeungkal, maka Kami ngadeukeutan manéhanana sahasta. Jeung singsaha anu ngadeukeutan Kami sahasta, maka Kami ngadeukeutan manéhna sadeupa. Jeung lamun manéhna datang ka Kami bari leumpang, maka Kami datang ka manéhanana bari lumpat.'' (HR Bukhori jeung Muslim)
Jadi, tinimbang loba ngangluh teu puguh mah mending langkung ngaraketkeun diri (taqorrub) ka Alloh geusan miharep pitulung sareng karidoanaNa.
6. Sirik pidik
Sirik pidik jail kaniaya, paripolah goréng lampah anu sawadina ditebihan ku urang sadayana. Margi, kajabi diwagel ku agama, ogé sikep modél kitu téh sanés nguntungkeun, malih nu saleresna mah ngarugelkeun. Da atuh, najan tujuanana keur kasugemaan diri geusan nutupan kakuciwaan, enas-enasna mah ukur némbongkeun kahéngkéran jiwa.
Ku kituna, sirik pidik, panasbaran ku milik batur téh kedah ditebihan. Dina hadis kauninga nu hartosna:
''Ibnu Umar sasauran, ngadawuh Nabi saw. : Teu meunang hiji jalma sirik pidik kanu séjén anging dina dua hal: hiji jalma anu dibéré élmu Al Quran terus manéhna ngamalkeun sabagé padoman ibadahna beurang peuting. Jeung jalma anu dibéré ku Alloh beunghar harta, terus manéhna ngabalanjakeun hartana beurang jeung peuting pikeun amal kahadéan.''(Riwayat Bukhori sareng Muslim).
Jadi, numutkeun hadis di luhur, mun téa mah rék sirik ka jalma pinter lain samata-mata pinterna atawa gelarna nu ngabéréndél, tapi ku juhud jeung waro-na, ku amal soléhna. Sirik pidik ku jalma beunghar, ulah ku hartana samata-mata, nanging ku amal soléhna ngalangkungan hartana.
7. Héngkér silaturahmi
Silaturahmi, mangrupi amal penting keur ngipuk ajén diri sangkan aya dina kabagjaan. Malah mah nya ku silaturahmi rejeki urang baris ngagulidag. Ku kituna, urang ulah ngamomorékeun ajén silaturahmi sakumaha pidawuh Nabi saw: ''Ti Abu Huraéroh anjeunna sasauran, tos ngadawuh Rosululloh saw.: sing saha anu hayang dijembarkeun rejekina jeung dipanjangkeun umurna, maka prak silaturahmi.''(HR Bukhori).
Ku kituna sakali deui, dina ngeusi taun énggal 1434 Hijriah nu ayeuna ku urang parantos kasorang, hayu urang soson-soson nyingraykeun sagala rupi pangrobéda hirup di antawisna nu parantos dipedar di luhur malah mandar ajén diri urang salamina ngaronjat. Da apan hakékat hijrah téh nu utamina mah ngarobih paripolah awon kana saé, ti nu haram ka nu halal, tina poék kanu caang, tina masiat kana maslahat.
Panutup catur, mangga urang lenyepan pépéling ki juru pantun:
''Citajin anu Ceu Rahmi,
caina urut ngisikan.
Sing rajin silaturahmi,
ngarah rijki ngarekahan.'' ***